Övladpərəstlik - Fəthullah Gülən Veb Saytı\nSual: “Əraf” surəsinin “Allah onlara saleh övlad verdikdə valideynlər ifrata varıb Allaha şəriklər qoşmağa başladılar. Allah isə Ona qoşulan şəriklərdən ucadır!” (“Əraf” surəsi, 7/190) məallı ayəsini necə başa düşməliyik?\nCavab: Allah-taala bu ayeyi-kərimədə bütün insanları bir nəfsdən (bir nəfərdən, Həzrət Adəmdən) xəlq etdiyini, ünsiyyət etmək, sakitlik və rahatlıq tapmaq üçün ondan zövcəsini yaratdığını buyurduqdan sonra zövcəsinin yüngül bir yüklə yükləndiyini və hamiləliyi bir az ağırlaşdığı vaxt hər ikisinin əllərini qaldırıb: “Əgər bizə saleh bir övlad versən, mütləq Sənə şükür edən bəndələrdən olarıq!” (“Əraf” surəsi, 7/189) deyə dua etdiyini xəbər verir. Ayədə işlənən “saleh” kəlməsi həm fiziki cəhətdən sağlam və qüsursuz, həm də dərin imanlı, ibadətlərinə diqqət edən, əngin ehsan şüuruna sahib olan insanlar haqqında istifadə edilir.\nƏslində, Allaha və axirət gününə inanan hər bir insan uşağının həm sağlam, həm də müttəqi (təqvalı) olmasını diləməlidir. Uşaq gözləyən hər bir inanclı insan əllərini açıb: “Allahım! Bizə saleh övlad ver! Əli, ayağı, gözü, qulağı, dili, dodağı, bütün orqanları sağlam olsun! Onu iman, İslamiyyət və ixlasda da saleh eylə! Vücudu ilə yanaşı, əməlini, qəlbini, ruhi-mənəvi dünyasını da nöqsansız və qüsursuz et!” deyə dua etməlidir.\nBuna baxmayaraq, insan bəzən şikəst və əlil uşaqla sınağa çəkilir. Belə bir halla qarşılaşanlar səbir etməli və çətinliklərə dözməlidir. Çünki uşağın dünyaya şikəst gəlməsinin hikmətini biz bilmirik. Nə bilmək olar, bəlkə də, Allah-taala bununla insanın günah və xətalarını təmizləmək, bu uşağa qayğının əvəzində valideynlərin mənəvi məqamını ucaltmaq istəyir.\nXitab peyğəmbər timsalında onun ümmətinədir\nƏvvəlki ayədə ilk insanın yaradılışından bəhs edildiyinə görə, ilk baxışda adama elə gəlir ki, burada söhbət Həzrət Adəm və Həzrət Həvvadan gedir. Ancaq Allahdan saleh övlad diləyənlər onlar (Həzrət Adəm və Həzrət Həvva) olsa da, “peyğəmbərlər məsumdur, günahlardan qorunmuşdur” həqiqəti göstərir ki, ayədə “şərik qoşanlar” peyğəmbərlər deyil, digər Adəm övladlarıdır. Əlbəttə, peyğəmbərlərin bu cür xəbərdarlıq məzmunlu ayələri öz üzərlərinə götürə bilərlər, bu, başqa məsələ. Burada əsl xəbərdarlıq peyğəmbərlərin timsalında ümmətləridir. Bildiyiniz kimi, ümmətlərə aid bəzi xüsusiyyətlərin peyğəmbərlərə xitabən bəyan edilməsi Qurana xas bir üslub olub müxtəlif ayələrdə özünü gösrtərir.\nMəsələn, “Zumər” surəsində Peyğəmbərimizə (sallallahu aleyhi və səlləm) xitabən buyurulur: “Əgər (Allaha) şərik qoşsan, bütün əməlin puça çıxar!” (“Zumər” surəsi, 39/65). Peyğəmbərimiz (sallallahu aleyhi və səlləm) şirkdən, ümumiyyətlə bütün günahlardan qorunmuşdur. Demək, bu ayə Onun tamsalında bütün bəşəriyyətə xitab edir: “Əgər Allaha şərik qoşsanız, əməlləriniz puça gedər!” Allah-taala Peyğəmbərimizi (sallallahu aleyhi və səlləm) hifz və inayət edir. O (sallallahu aleyhi və səlləm), məsun (hifz edilən, qorunan) və məsumdur. Bəli, İnsanlığın İftixarı (sallallahu aleyhi və səlləm) peyğəmbərlikdən əvvəl də, insanların boğazadək günaha batdıqları bir dövrdə belə, zərrə qədər şirkə bulaşmamışdı. Allaha şirk qoşmaq bir yana qalsın, ədəb-ərkanda belə nöqsana yol verməmiş, kimsəyə çırtma vurmamış, kimisə zərrə qədər incitməmişdir.\nBu baxımdan hansı məsələni götürürsünüz-götürün, ilk növbədə bunu qəbul etməliyik ki, peyğəmbərlər ismətlidir və müzəkkadır (təmizlənən, pak edilən, islah edilən). O halda unutmamalıyıq ki, peyğəmbərlərə xitabən nazil olan bu qəbil ayələrin hökmü ilk növbədə onların ümmətinə aiddir. Bu prinsipə əsaslanaraq sözügedən ayəni bu cür başa düşmək daha doğru olar: “Diqqət edin! Əgər məsun və məsum bir zat bu cür xəbərdar edilirsə, görün günaha meyilli olan adi insanlar nə qədər ehtiyatlı davranmalıdır”.\nSözügedən ayədə Həzrəti Adəmə aid hissəyə bu aspektdən yanaşmaq lazımdır. Əks halda, Allah eləməsin, Allahın (cəllə cəlaluhu) bütün insanların, bütün millətlərin içindən seçdiyi bir zata (Bax: “Ali İmran” surəsi, 3/33) yaraşmayan düşüncələrə qapılarıq. Halbuki peyğəmbərlər haqda düşüncələrimiz daim pak və təmiz olmalıdır. Bu baxımdan, bir daha təkrar edək ki, saleh övlad diləyən Həzrəti Adəm olsa da, övlad üzündən şirk qoşan o deyildir. Ayə bizə xitab edir.\nŞirkə zəmin hazırlayan övladpərəstlik\nBəli, Həzrəti Adəmin övladları saleh övlada sahib olandan sonra ifrat uşaq sevgisi üzündən tarazlığı qoruya bilməyib Allaha şirk qoşma təhlükəsi ilə daima üz-üzədir. Bəzi insanlarda bu hiss o qədər güclüdür ki, “Varsa-yoxsa, mənim uşağım” deməkdən çəkinmirlər. Məsələn, bir məclisdə tamam başqa bir məsələdən söhbət açılır. Söhbət zamanı elə ki bir övladpərəstin uşağının adının ilk hecası ilə başlayan bir söz deyilir, onun dərhal övladından danışmağa başladığını görürsən. Deyək ki, uşağın adı Musadır. Biri “mu” dedimi, dərhal onun sözünü kəsir və başlayır uşağını tərifləməyə: “Oğlum Musa yaman savadlı uşaqdır. Uğurları bizi çox sevindirir...” Bəli, bəzi insanlarda bu hiss çox güclüdür, hər hadisədən, hər sözdən bir yol tapıb oğullarından, qızlarından danışmağa çalışırlar. Bu cür insanlara dilimizə fars dilindən keçən “övladpərəst” də demək olar.\nÖvlad sevgisi uşağı əbədi səadətə aparmalıdır\nHalbuki, biz bilirik ki, əhsəni-təqvimin kiçik aynası olan uşaqlar Allahın bizə verdiyi əmanətdir. Onları seviriksə, Yaradanından ötrü sevməliyik. Daha vacibi, bu sevgi və şəfqəti əhsəni-təqvimə namizəd olan uşaqların İslami tərbiyə ilə yetişməsində sərf eləməliyik. Başqa sözlə desək, valideyn sevgisi uşaqların düzgün tərbiyə almasına və doğru yolu tutmasına zəmin hazırlamalıdır. Ana-atalar övladlarını oxşarkən onların qulağına daim bu həqiqətləri pıçıldamalıdır ki, uşaqlar Allaha asi olmasın, dinə biganə böyüməsin, günah girdabına yuvarlanıb əbədi səadətlərini təhlükəyə atmasınlar. Çünki valideynlər dünyaya pak, tərtəmiz gələn övladlarının imanlı yaşayıb dünyadan pak köçməsi üçün əlindən gələni eləməyə, düzgün tərbiyə almasına zəmin hazırlamağa borcludur. Bütün bunlar övlad sevgisinin fərqli bir təzahürüdür və bunda bir qəbahət yoxdur.\nAncaq bir insan bu düşüncələrdən uzaqdırsa, uşağını sırf övladı olduğu üçün sitayişkaranə sevirsə, fikri-zikri ondadırsa və elə hey ondan bəhs açmağa çalışırsa, o, Allaha və Peyğəmbərə inandığını desə belə, bilmədən şirkə yol verir. Kəlmeyi-tövhidi deyən, yəni “Allahdan başqa ilah yoxdur. Həzrəti Məhəmməd (sallallahu aleyhi və səlləm) Onun elçisidir” sözlərini söyləyən bir insan müşrik olmaz. Ancaq uşağa bu cür nəfsani sevgi müşrik sifəti sayılır. Peyğəmbərimiz hədisi-şərifdə: “Sizə görə ən çox qoxduğum şey kiçik şirkdir”, − buyurur. Səhabənin: “Kiçik şirk nədir?” sualına isə: “Riyadır, özünü nümayiş etdirməkdir” (Əhməd ibn Hənbəl, “əl-Müsnəd” 5/428, 429; Təbərani, “əl-Mücəmül-kəbir”, 4/253) cavabını verir. Bəzi insanlar uşağının məziyyətləri ilə özünü göstərmək, fərqli olduğunu insanlara eşitdirmək istəyir. İnsan bəzən boy-buxun, gözəllik, mal-sərvətlə kiçik şirkə girir, yəni riyakarlıq edir, bəzən də özünü nümayiş etdirmək ehtiyacını uşaqların məziyyətləri vasitəsilə üzə çıxarır.\nBunu konkret misallalarla izah etməyə çalışaq, məsələn, bir insanın mimikalarla öz məziyyətlərinə işarə vurması özününümayiş sayılır. Təklikdə ibadətlərinə həssaslıq göstərmədiyi halda, başqalarının yanında həssas davranması özünü nümayiş etdirməkdir. Gözəl yazılar yazmaq, səlis danışmaq kimi məziyyətləri göstərməyə çalışmaq özünü nümayişdir. Üstəlik “acizanə, fəqiranə” kimi ifadələrlə bu özününümayiş hissinə don geyindirməsi də qorxunc riyadır. Mahiyyət etibarilə bir insanın uşaqlarının məziyyətləri ilə özünü nüamyiş etdirməsinin bundan bir fərqi yoxdur. Bu cür insanlar övlad sevgisini şirk sifəti ilə kirlətmiş olur. Məncə, mömin namusunu qoruduğu kimi, möminlik sifətini də qorumalıdır. Duyğu-düşüncələrini riya, süma, ucb, fəxarət, təkəbbür kimi şirk sifətlərindən pak saxlamalıdır. Çünki bunların hər biri müşrik sifətidir. İnsanda şirk sifəti sağlam bədəndəki virusa bənzəyir. Viruslar qrip, xərçəng, QİÇS və s. xəstəliklərə səbəb olurlar. Bu baxımdan insan küfr və şirk sifətlərinin heç birini zərərsiz görməməli, bu sifətlərin ruh və qəlbdə kök salmasına imkan verməməlidir.\nƏlbəttə, uşaqlarına, ailəsinə ifrat dərəcədə sevgi bəsləyən insanda müşrik sifəti olsa da, o, müşrik deyildir. Bu insan imanla ölsə, Cənnətə gedər. Və güman ki, − Allah bilir – Allah-taala onunla müşrik kimi rəftar etməz. Ancaq bu müşrik sifəti bir virus kimidir, ona görə də onunla mübarizə aparmaq və bu məsələdə təmkinli hərəkət etmək lazımdır. Çünki bir qrip virusu belə müalicə edilmədikdə bəzən insanı yatağa salır və ya ölümünə səbəb olur. Ona görə də insanın saf fitrətinə və əhsəni təqvimə zərər verən bütün virusları təmizləmək lazımdır. Qapını döyən viruslara “Bihudə yorulma, qapılar qıfıllıdır” deməli və qapıları möhkəm bağlamalıyıq.\nBəs insan şirkə qarşı niyə bu qədər həssas olmalıdır? Çünki bəzən insan kiçik və ya gizli olduğuna görə şirkdən xəbəri olmur və ya əhəmiyyət vermir. Ancaq unutmayaq ki, bəzən əhəmiyyət verilməyən, zahirən kiçik görünən və mütəmadi işlənən kiçik günahlar böyük günahları da keçir. Əhəmiyyət verilməyən kiçik günahlar göz qabağında olan böyük günahlardan daha təhlükəli olur. Bütün bunlarla yanaşı, böyük günahlarını bilir və məsələyə ciddi baxırsa, dərhal tövbə, övbə və inabə ilə Allaha pənah aparar. Bu da onu günahlarla mübarizəyə sövq edər və beləcə həssas həyat yaşayar.\nValideynlərin uşaqlarına olan məhəbbəti başlanğıcda gözə çarpmasa da, tarazlığı qorumasalar, tədricən böyüyüb ciddi problemə çevrilə bilər. Məsələni ətraflı izah etmək üçün Həzrəti Nuhun göndərildiyi qövmdən əvvəl yaşayan insanların elədiyi bir xətanı misal çəkmək olar. Bildiyiniz kimi, bir vaxtlar o qövmdə Vədd, Yağuş, Yauk və Nəsr kimi böyük şəxslər yaşayırdı. Bəzi insanlar dillərdə dastan olan bu insanların izində getmişlər. Sonrakı nəsillər onların gözəl xatirəsini yaşatmaq üçün və onları yad edib doğru yoldan ayrılmamaq üçün evlərinə şəkillərini asmışlar. Başlanğıcda zahirən məsum görünən bu düşüncə tədricən insanların onlara sitayiş etməsinə gətirib çıxarmışdır. Başlanğıcdakı kiçik bir əyinti daha sonra böyük günhalara səbəb olmuşdur. Buna görə də insan nə övlad, nə də başqa insanlara qarşı sevgidə ifrata yol verməməli, sərhəddi aşmamalıdır.\nÖvlad sevgisində müvazinəti qorumaq\nBu gün bəziləri müasir ailələrin “uşaq mərkəzli” olduğunu irəli sürür. Düzü, uşaq mərkəzli, yoxsa həvaü-həvəs, nəfs, ənaniyyət mərkəzlidir, bilmirəm, amma mənə elə gəlir ki, ikincisi, üstünlük təşkil edir. Ancaq bir şey var ki, dinin əmr və qadağalarına əməl eləməyən və başqa bir həyat tərzinə üstünlük verən ailələr “çoxmərkəzli” şəklə düşür. Nəticədə, bu cür ailələlərdə tövhid əqidəsinə zidd olan bir sıra şirkə yol verilir.\nÜstəlik ailələrin uşaq üstündə qurulması, uşaqlı ailələrin xoşbəxt, uşaqsız ailələlərin isə bədbəxt olması, hətta ailədaxili münaqişələrin, boşanma hallarının baş verməsi mömin əxlaqı baxımından doğru deyil. Çünki, bu cür davranış, Allah qorusun, qəzavü-qədərə razı olmamağın, Allahın hökmünə üsyan etməyin bir ifadəsidir. Bəli, taleyin bir hökmü olaraq uşaq səsi gəlməyən ailələrdə özünü göstərən bu cür problemlər Allahın razı olmadığı əməllərdir. Və unutmayaq ki, uşağın olması da bir imtahandır, olmaması da.\nUşağı hər şeydən üstün tutan, ona ifrat dərəcədə sevgi bəsləyən və onu ailənin mərkəzinə yerləşdirən ailələr bu davranışlarının bir nəticəsi olaraq övladlarının xoşagəlməz hərəkətlərini güzəştə gedir və düzəltməyə çalışmırlar. Bu cür münasibət də problemli uşaqların yetişməsinə səbəb olur. Halbuki, valideynin əsas məqsədi uşağını saleh, əxlaqlı, mənən təmiz, dürüst və yaxşı bir fərd kimi yetişdirmək olmalıdır. Valideynlər bu yolda əllərindən gələni əsirgəməməlidir. Ancaq hal-hazırda əksər ailələr cahil, küçə-bayır insafsız, məbədlər ruhsuz, məktəblər ala-yarımçıq olduğuna görə, belə bir şəraitdə yetişən uşaqlar da, təəssüf ki, hədər olub gedirlər.\nBu baxımından, saleh övladların yetişməsi ilk öncə valideynlərin düzgün yetişməsindən asılıdır. İlk növbədə onlara mükəmməl valideyin olmağı, uşaqla düzgün ünsiyyət qurmağı öyrətmək lazımdır. Hətta ailə qurmaq istəyənlər kurslara cəlb edilməli və bu kursları ancaq uğurla başa vuranların ailə qurmasına icazə verilməlidir. Bu kurslarda ailənin məqsədi, ailədə kişi-qadın münasibətləri və uşaq tərbiyəsi kimi mövzular əsaslı şəkildə öyrədilməlidir. Əgər ailə qurmağa hazırlaşanlar bu mövzuda istənilən səviyyəyə çatsalar, gələcək ailələrin hər biri bir Cənnət yuvasına dönər. Şübhəsiz ki, bu cür ailələrdə böyüyən uşaqlar da saleh övlad olacaqlar. Ancaq valideynlər valideynliyə layiq deyillərsə, uşaqlar iki arada bir dərədə qalar. Təəssüf ki, müasir nəsillərin çoxu bu aqibətə düçar olub. Bəziləri təmiz bir mühitə və camaatlara qoşularaq gözəl əxlaqa yiyələnsə də, əksəriyyəti belə bir imkandan məhrumdur.\nKimə və nəyə olursa-olsun, Allahdan qeyrisinə sevgi bəsləməkdə ifrata varanlar çox vaxt əks zərbə almışlar. Bu baxımdan, övladlarını Allahın bir əmanəti kimi deyil, sırf özünün bir parçası kimi görüb eqoistcəsinə sevən, onlara sitayişkaranə bağlanan valideynlər gələcəkdə onlara görə çətin sınaqlara çəkilər, onlardan həqarət və nifrət görər. Çünki hər ifrat bir təfritə, hər təfrit də bir ifrata səbəb olur. Bu qayda valideyn-uşaq sevgisinə də, digər sevgilərə də aiddir. Bəli, kim olur-olsun, əgər bir insanı layiq olmadığı halda ucaltsanız və ona ifrat dərəcədə sevgi bəsləsəniz, onun əks münasibəti ilə qarşılaşacaqsınız. Gün gələr, dəlicəsinə sevdiyiniz o insanın dilindən ən xoşagəlməz sözlər eşidərsiniz və siz də onun haqqında ən ağır sözləri işlədərsiniz.\n09.06.2015 tarixində yaradılmışdır.


“Nar”-dan “Qutu” təklifi: rəqəmsal TV, internet və mobil xidmətlər bir paketdə - AzToday\nKolbasa və sosiska istehsalı müəssisəsində nöqsanlar aşkarlanıb\n“Ermənistanda ABŞ-ın bioloji laboratoriyası var” – Lavrov\nSəlim Müslümovun həbsində Sahil Babayevin xüsusi rolu olub\nVaqif Əsədov da yola salınır\n“Barselona”nın yeni transferi – monteneqrolu gözəl\nMeymunçiçəyi Avropanın daha bir ölkəsində\n“Rusiya-Azərbaycan sərhədinin qeydiyyatı başa çatmayıb” – Rus ordu generalı\nƏsas səhifə/İqtisadiyyat/“Nar”-dan “Qutu” təklifi: rəqəmsal TV, internet və mobil xidmətlər bir paketdə\n“Nar”-dan “Qutu” təklifi: rəqəmsal TV, internet və mobil xidmətlər bir paketdə\n03 Aprel, 2017 [23:03]\n“Nar” rəqəmsal TV, yüksəksürətli fiber-optik internet və mobil xidmətləri bir paketdə təklif edir. “Qutu” təklifindən yararlanan müştərilər rəqəmsal TV, mobil xidmətlər və sabit internet xərclərinə 50%-dək qənaət edəcək və ayrı-ayrı xidmətlərin aylıq ödənişi üçün vaxt itirməyəcək.\n“Qutu” təklifi ilə “Nar” müştərilərə 50-si HD olmaqla 244 telekanal izləmək, fiber-optik texnologiya üzərindən yüksəksürətli internet, eləcə də ölkədaxili danışıq dəqiqələri, mobil internet və SMS bonusları təqdim edir.\n“Qutu” təklifi sayəsində istifadəçilər ev və mobil kommunikasiya xidmətləri üçün yalnız bir operatora ödəniş etməyin rahatlığını hiss edəcəklər. Təklifdən yararlanmaqla abunəçilər təkcə xərclərinə deyil, həm də vaxtlarına qənaət edəcəklər. Bundan başqa, indi “Qutu” təklifindən qoşularaq, öncədən ödəniş etməklə, siz rəqəmsal TV və internet xidməti üçün lazım olan TV-tüner və Wi-Fi ruterini pulsuz əldə etmək imkanı qazanırsınız.\nMüştərilər büdcə və vaxtlarına qənaət edərək yüksəkkeyfiyyətli internet, TV və mobil xidmətlərdən istifadə etməklə yanaşı, həm də “Qutu” xidmətinin 24/7 rejimində fəaliyyət göstərən özəl Müştəri Xidmətlərindən yararlana bilərlər. Müştəri Xidmətlərilə əlaqə saxlamaq üçün Nar nömrələrindən 771, şəhər nömrələrindən isə (012) 444 07 71 nömrəsinə zəng edə bilərsiniz.\nQeyd edək ki, “Qutu” təklifi “Nar”-ın çoxfunksiyalı rabitə strategiyasının tərkib hissəsidir. Bu strategiyanın əsas hədəfi müştərilərə müxtəlif telekommunikasiya xidmətlərini vahid platforma üzərindən təqdim etməkdir.\n“Qutu” təklifi haqqında daha ətraflı məlumat üçün qutu.nar.az internet səhifəsinə daxil ola bilərsiniz.\nMehriban Əliyeva aprel döyüşləri zamanı yaralanmış bir qrup əsgər və zabitlə görüşdü - FOTO\nBürclər: 4 aprel\n27 May, 2022 [10:10]\n27 May, 2022 [10:06]\n27 May, 2022 [09:36]\n27 May, 2022 [09:30]\n27 May, 2022 [09:27]\n27 May, 2022 [09:25]\n27 May, 2022 [09:23]\n27 May, 2022 [09:22]\n27 May, 2022 [08:35]\n27 May, 2022 [08:18]


Azadlıq mübarizəsinin və qəhrəmanlıq salnaməsinin parlaq səhifəsi\n17:13 20 Yanvar 2015\nAğcabədi, 20 yanvar, AzərTAc\n20 Yanvar faciəsi qurbanlarının xatirəsi respublikanın hər yerində olduğu kimi, Ağcabədi rayonunda da dərin hüznlə yad edilib.\nAzərTAc xəbər verir ki, yanvarın 20-də rayon ictimaiyyəti- ağsaqqallar, gənclər, ziyalılar, əmək kollektivlərinin nümayəndələri, Qarabağ müharibəsinin veteranları Şəhidlər xiyabanına gələrək Vətənimizin müstəqilliyi və ərazi bütövlüyü uğrunda həlak olanların məzarları üstünə və 20 Yanvar qurbanlarının xatirəsinə ucaldılmış abidə kompleksi önünə çiçək dəstələri düzüblər. Şəhidlərin ruhuna dualar oxunub.\nTədbir rayon mədəniyyət evində davam etdirilib. Mərasim iştirakçıları burada təşkil edilən sərgidə məktəblilərin 20 Yanvar faciəsinə həsr etdikləri rəsmlərə baxıblar.\nTədbirdə çıxış edənlər 1990-cı il yanvarın 20-də törədilmiş faciədən, Vətənin azadlığı və ərazi bütövlüyü uğrunda canlarından keçən həmvətənlərimizin mübarizliyindən danışıb, qanlı hadisəni Azərbaycan xalqının azadlıq mübarizəsinin və qəhrəmanlıq salnaməsinin parlaq səhifəsi adlandırıblar.\nTədbirdə ümummilli lider Heydər Əliyevin qanlı hadisələrdən sonra Azərbaycanın Moskvadakı Daimi Nümayəndəliyinə gələrək keçirdiyi mətbuat konfransını və 20 Yanvar faciəsini əks etdirən videofilm göstərilib.\nSaat 12.00-da 20 Yanvar şəhidlərinin əziz xatirəsi bir dəqiqəlik sükutla yad edilib, avtomobillərdən səs siqnalları verilib.\nAzadlıq mübarizəsinin qəhrəmanlıq salnaməsinin parlaq səhifəsi


“MTN işi”: “Eldar Mahmudovun oğlu Fransada şərab zavodu açır – EURO ASIA NEW'S INTERNET NEWSPAPER\n“MTN işi”: “Eldar Mahmudovun oğlu Fransada şərab zavodu açır\nEldar Mahmudovun oğlu fransızlarla müqavilə bağlayıb, orada şərab zavodu açır. Özləri üçün kef edirlər. Eldar Mahmudov niyə çağrılıb dindirilmir? Axı bu işlərin hamısının arxasında o dayanıb…”, – keçmiş milli təhlükəsizlik nazirinin məhkəməyə çağrılıb dindirilməsini tələb edən Maqsud Mahmudovdur.\nO, MTN-nin Antiterror Mərkəzinin rəisi olmuş general və bu idarədə işləmiş polkovnik Azər Mehdiyevin haqqındakı cinayət işində zərərçəkmişdir. Avqustun 18-də MTN-çilərin məhkəməsində ifadə verən zərərçəkmiş prokurorluğun keçmiş nazir Eldar Mahmudovla bağlı çıxarılmış xüsusi qərarı icra etməməsindən şikayətlənib: “Nə qədər vaxtdır ki, məhkəmə Eldar Mahmudovla bağlı xüsusi qərar qəbul edib və araşdırmaq üçün prokurorluğa göndərib. Üstündən xeyli keçib, amma prokurorluğun mətbuat xidməti açıqlama verir ki, “bizim bu məsələdən xəbərimiz yoxdur”. Belə şey olar?! Hamı hər şeyi yaxşı bilir. Ona görə də mən daha məhkəməyə gəlməyəcəm”\nMTN-çilərin işinə Bakı Hərbi Məhkəməsində baxılır. Elçin Quliyev və Azər Mehdiyev haqqında cinayət işini Elbəyi Allahverdiyevin sədrlik etdiyi hakimlər kollegiyası araşdırır.\n“İcra başçısı nazirə dedi ki, bu səviyyəsizi niyə göndərmisən?”\nAvqustun 18-də keçirilən məhkəmədə Xəzər Rayon İcra Hakimiyyəti başçısının keçmiş müavini, hazırda isə iş üzrə zərərçəkmişlərdən biri olan Ələkbər Heydərovun MTN-ə gətirilməsi və ondan 300 min pul alınması ittihamı üzrə dindirmələr olub.\nBu epizod üzrə ifadə verən keçmiş MTN əməkdaşı Emin Abbasov deyib ki, Ələkbər Heydərovdan 300 mini Antiterror Mərkəzinin rəis müavini olmuş, 2015-ci ilin oktyabrında MTN ətrafındakı məlum hadisələrdən sonra həbs olunan və iki ay sonra təcridxanada intihar edən polkovnik İlqar Əliyev alıb. Mərhum MTN polkovniki ilə dost olduğunu deyən şahidin sözlərinə görə, İlqar Əliyev ona deyib ki, həmin pulu rəhbərliyə verib.\nBununla belə, Emin Abbasov Antiterror Mərkəzinə rəhbərlik etmiş Elçin Quliyevin bütün bu məsələlərdən xəbərsiz olduğunu düşünür.\nŞahid Xəzər Rayon İcra Hakimiyyəti ilə MTN arasında konflikt olmasından da danışıb: “2010-cu ildən onlarla MTN arasında konflikt var idi. Mənim dostum vardı – Vüqar Ağayev. Vüqar işadamı idi, onu nazirin qohumları sıxışdırırdılar. Axırda baş götürüb Amerikaya getdi. Onun Xəzər rayonunda 25 hektar torpaq ərazisi vardı. Onu ələ keçirmək istəyirdilər. İcra başçısı buna razılıq verməmişdi. Eldar Mahmudov Vüqarın torpağını almaq üçün nazirliyin Nizami Şirinov adlı əməkdaşını icra başçısı Gülağa İslamovun yanına göndərmişdi. Nizami icra başçısını saxta sənəd hazırlamaqda ittiham eləmişdi. Gülağa İslamov da onu otağından qovmuşdu. Ardınca da Eldar Mahmudova zəng eləyib demişdi ki, “bu səviyyəsizi mənim yanıma niyə göndərmisən?” Bundan sonra icra başçısının müavini Ələkbər Heydərov saxlanıldı”.\n“Təhsil, səhiyyə sahəsi nəzarətimdə olub, pul lazım olsaydı, onlardan alardım”\nElçin Quliyev isə bütün bunlardan xəbərsiz olduğunu deyir. Bildirir ki, heç bir günahı olmadığı halda, kimlərinsə qərəzi nəticəsində iki ilə yaxındır həbsdədir: “Hələ məhkəmənin əvvəlində təklif elədim ki, proses qapalı keçirilsin, çəkiliş aparılsın. Günahkar olsaydım, bunu təklif etməzdim. Mənim bu deyilən konfliktdən də xəbərim olmayıb”.\nZərərçəkmiş Ələkbər Heydərov təsdiqləyib ki, onu MTN-də oğlunu həbs edəcəkləri ilə hədələyib, pulunu alıblar.\nArdınca zərərçəkmiş, siqaret ticarəti ilə məşğul olan Sahib Qurbanovla bağlı epizod araşdırılıb. MTN-in Binəqədi şöbəsinin əməkdaşı Rövşən Abbasov məhkəmədə dindirilib. Deyib ki, Sahib Qurbanovun saxlanılması və siqaret qutularının sayılmasında iştirak etməyib.\nAmma zərərçəkmiş əksinə, bu şahidin orada olduğunu söyləyib: “Bu adam orada idi. İndi hamı bura gəlib deyir ki, orada olmamışam. Bəs mən siqaretləri kimə təhvil verdim?”\nTəqsirləndirilən MTN generalı Elçin Quliyev isə məhkəmədən zərərçəkmiş Sahib Qurbanovun özünün əməlinə hüquqi qiymət verilməsini istəyib. Deyib ki, bu adam siqaret qaçaqmalçılığı ilə məşğul olub. Bununla belə, Elçin Quliyev ondan pul almadığını da söyləyib: “Elə təqdim edirlər ki, guya hər şeyi mən eləmişəm, məndən yuxarıda heç kim olmayıb. Bizim şəxsiyyətimiz aşağılanır. Mən prezidentə sadiqəm və onun uğrunda ölməyə hazıram. Mənim siqaret satandan pul almağa ehtiyacım olmayıb. Penitensiar Xidmət, təhsil, səhiyyə sahələrinə, bu sektorlardakı qurumlar bizim nəzarətimizdə idi. Pul lazım olsaydı, elə onlardan alardım da… Onların biri də məni tanımırdı. Ona görə deyirəm ki, hər yoldan keçənin sözü ilə ittihamları mənə yapışdırmaq olmaz”.\nMTN generalının məhkəməsi avqustun 22-də davam edəcək.Eldar Mahmudovun əməllərinin araşdırılması və hüquqi qiymət verilməsi üçün onun haqqında xüsusi qərarı MTN-nin Baş İstintaq Baş İdarəsinin şöbə rəisi olmuş Vüsal Ələkbərovun işinə baxan hakimlər kollegiyası çıxarıb.\nVorheriger Beitrag Prezident Ilham Əliyevin başı dərtdə.Daha bir korrupsiya ifşası\nNächster Beitrag Merkeldən Ərdoğana sərt cavab: İstənilən müdaxiləni qadağan edirik!


24saat.org Azərbaycanın cəbhə bölgələrində unudulan sağlamlıq imkanları məhdud uşaqlar - 24 saat\nAzərbaycanın cəbhə bölgələrində unudulan sağlamlıq imkanları məhdud uşaqlar\nTərtər rayonunda məktəb\nSağlamlıq imkanları məhdud uşaqların təhsil hüququ olsa da, bəzilərinin bundan yararlanmaq imkanları yoxdur. Onların hamısının bu hüquqdan yararlanmaq imkanı məhduddur. Xüsusi təhsil ocaqları da ölkənin çox yerində yoxdur — cəbhəyanı ərazilər də istisna deyil.\n“Yox, yox, nə danışırsınız? Nə əlillik? Mənim bir övladım var, onun əlil qalmasına, hətta ona əlillik qrupunun verilməsinə razı ola bilmərəm. Oğlum sağalacaq!”\nTərtər rayonunda orta məktəb müəllimi Təranə Zeynalovanın 12 yaşlı oğlu İsmayıl Aqani 2017-ci ilin 6 oktyabrında məktəbə gedərkən yıxılıb və ombası qırılıb. O vaxtdan yataq xəstəsidir.\n“Həkimlər bir müddət gözləməyi məsləhət bildilər. Bu yaxınlarda əməliyyat olunacaq”.\nİsmayıl 7-ci sinifdə oxuyur. Məktəbə gedə bilmədiyindən evdə təhsil alır. İsmayılın sinif yoldaşları hər gün onun yanına gəlir, dərs cədvəli və tapşırıqlar barədə məlumat verirlər. Müəllimləri də ona mütəmadi baş çəkir, dərsləri izah edirlər ki, tədris prosesindən kənarda qalmasın.\nTərtərin Ermənistan Silahlı Qüvvələrinin mövqelərinə yaxın yerləşən Səhləbad kənd sakini Süleyman Quliyevin 16 yaşı var. O da İsmayıl kimi evdə təhsilə alır. Hazırda 8-ci sinif şagirdi olan Süleyman 4-cü sinifdən etibarən məktəbə getmir. O, astma-bronxit xəstəliyindən əziyyət çəkir, ikinci qrup əlildir.\n“Oğlumu hər 3 aydan bir müalicə etdirirəm ki, qrip və digər xəstəliklərə yoluxmasın. Ən çox da buna görə məktəbə göndərmirik, çünki hansısa xəstəliyə yoluxsa, vəziyyəti daha da gərginləşəcək”, — atası Zamin Süleymanov bildirir.\nTərtər Rayon Təhsil Şöbəsindən aldığımız məlumata görə, rayonda ümumilikdə 47 orta məktəb var. Evdə təhsilə cəlb olunanların sayı 45 nəfərdir. Ərazisinin 80 faizi Ermənistan Silahlı Birləşmələrinin nəzarətində olan Ağdam rayonunda bu tədris ilində 226 nəfər xəstəliyi və əlilliyi olan uşaq qeydə alınıb. Onların da çoxu evdə təhsilə cəlb olunub.\nAğdamın Mərzili kənd sakini, hazırda Üçoğlan kəndində məskunlaşan 4-cü sinif şagirdi Türkanə Qəhrəmanova şəkər xəstəsidir. Yaşı artsa da, boyu 1 metr 10 santimetrdən yuxarı qalxmır. Kitabla çox təmasda ola bilmir, tez yorulur, dərsin qavranılmasında problemləri var. Hətta əlifbanı da tam öyrənə bilməyib.\n“Ən böyük arzum qızımın sinif yoldaşları kimi məktəbə getməsidir. Tez sağalması üçün müalicəsini davam etdiririr”, — atası Füzuli deyir.\nAğdamın erməni silahlı birləşmələrinin nəzarətində olan Seyidli kənd sakini, hazırda Xındırıstan kəndində məskunlaşan 3-cü sinif şagirdi, 10 yaşlı Fidan Musayeva onkoloji xəstədir. O, bir neçə dəfə kimya terapiyası keçib, başından əməliyyat olunub. Hazırda müalicəsini davam etdirir. O da ev şəraitində təhsil alır.\nPedaqoqlar ondan razılıq etsələr də, çətinliklərin olduğunu da dedilər: “Səhhəti ilə əlaqədar onu çox yükləmirik”.\n“Bacısı evdən çıxıb dərsə gedəndə onun arxasınca baxır, çox pis olur. O da hamı kimi məktəbə getmək istəyir”, — anası Aynurə deyir.\nBelə ki, bəzi uşaqlar tədris proqramını mənimsəməkdə çətinlik çəkdiyindən onların əlavə yardıma və bu qrup şagirdlərlə iş təcrübəsi olan mütəxəssislərə ehtiyacı var. Təcrübəli mütəxəssis çatışmazlığından valideynlər uşaqlarını ya Bakıya göndərmək, ya da onları təhsildən kənarlaşdırmaq variantları arasında seçim etməli olurlar.\nRegionlarda xüsusi məktəb çatışmazlığı…\nDaun sindromlu Fariz İsmayılov Ağdamda 7-ci sinifdə oxuyurmuş. Artıq məktəbə getmir.\nValideynləri ən çox narazı salan məsələ övladlarının rayondakı təhsildən kənarlaşdırılıb Bakıya göndərilmələridir.\nBu tədris ilində Ağdamdan 5, Tərtərdən isə 1 nəfər rayonlarında xüsusi məktəblər və siniflər olmadığından Bakıdakı xüsusi məktəblərə göndərilib.\nEşitmə, görmə və intellektual məhdudiyyətli uşaqların valideynləri də narazılar sırasındadır. Adlarının çəkilməsini istməsələr də, fikirlərini ifadə etdilər:\n“Uşağımın sağlamlığında problem olsa da, tədrisdən kənarda qalmırdı, əlaçı olmasa da, ictimaiyyətin arasında idi. Bu da onun sosial fəaliyyətinə müsbət təsir göstərirdi. İndi isə evdə oturub, vəziyyəti yaxşı deyil. Mən bu uşağı Bakıya necə göndərim?”\n“Dövlətimizin hər cür imkanı var. Niyə bizim uşaqlarımız üçün regionda məktəb açmırlar? Biz demirik ki, ancaq bizim rayonlarda olsun belə məktəb. Heç olmasa, bizə yaxın ərazilərdə açsınlar, biz də uşaqlarımızdan nigaran qalmayaq”, — başqa bir valideyn OC Media-ya deyir.\nTəhsil Nazirliyinin De-İnstitutlaşma və Uşaqların Müdafiəsi İdarəsinin məlumatına görə, 2017-2018-ci tədris ilində Azərbaycanda 10 000 nəfər sağlamlıq imkanları məhdud uşaq təhsil alır. Onlardan 6400 nəfər evdə, 3600 nəfər xüsusi, 990 nəfər uşaq isə ümumtəhsil internat məktəblərində xüsusi siniflərdə təhsilə cəlb olunub.\nƏqli və psixi məhdudiyyətləri olan uşaqlar xüsusi, yalnız fiziki məhdudiyyəti olan uşaqlar isə ümumtəhsil proqramları ilə təhsilə cəlb olunurlar.\nTəhsil Nazirliyindən bu məsələni belə şərh edirlər: “Xüsusi təhsil müəssisələri müvafiq kadr potensialı, maddi-texniki və pedaqoji-metodiki baza nəzərə alınmaqla sağlamlıq imkanları məhdud olan şəxslərin sayı 100 nəfər və daha çox olduğu halda yaradılır. Respublikanın ayrı-ayrı bölgələrində eşitmə və görmə məhdudiyyəti olan uşaqların sayının az olması və həmçinin yerlərdə xüsusi təhsil sahəsində kadr potensialının kifayət qədər olmaması səbəbindən rayonlarda bu tip xüsusi təhsil müəssisələrinin yaradılması imkan xaricindədir. Görmə və eşitmə məhdudiyyəti olan uşaqların təhsili Bakıda yerləşən xüsusi internat məktəblərində təşkil olunur”.\nTəhsil Nazirliyindən deyirlər ki, 2017-2018-ci tədris ilindən başlayaraq 8 rayonda xüsusi təhsil sinifləri təşkil olunub.\nƏsasən intellektual məhdudiyyəti olan 50-yə yaxın uşağın cəlb olunduğu həmin siniflər onların evinə ən yaxın məktəblərdədir: “Belə siniflərin sayı artacaq və daha çox bölgəni əhatə edəcək”.\nİnklüziv təhsilin tətbiqi problemin həllidir. Bu, sağlamlıq imkanları məhdud uşaqlara həmyaşları ilə birgə təhsil almaq imkanı verəcək.\nİstər Ağdamda, istərsə də Tərtərdə inklüziv təhsilə cəlb olunan uşaqlar yoxdur. Bu rayonların məktəblərində bu tip tədris üçün infrastruktur qurulmayıb. Kommunal sahələr, sinif otaqları bunun üçün uyğunlaşdırılmayıb. Orta məktəblərdə əlilliyi olan insanlarla işləyə bilən mütəxəssislər, müəllimlər yoxdur.\nƏlil Təşkilatları İttifaqının prezidenti Davud Rəhimli deyir ki, Təhsil Nazirliyinin müxətlif illərdə həyata keçirdiyi pilot layihələr nəticəsində Bakı, Mingəçevir, Yevlax, Sumqayıtın 30 ümumtəhsil məktəbində 300 nəfərdək uşaq inklüziv təhsilə cəlb olunsa da, layihə bitdi və davamlılıq olmadığından belə uşaqların sayı 40 nəfərə düşdü.\n“Uşaq tam fərqli mühitə uyğunlaşır, cəmiyyətə qaynayıb-qarışır və birdən layihə bitir, o da evdə oturmağa məhkum olur. Bu da onların psixikasında mənfi izlər buraxır”, – Rəhimli əlavə edir.\nPrezident İlham Əliyev “2018–2024-cü illərdə Azərbaycan Respublikasında sağlamlıq imkanları məhdud şəxslər üçün inklüziv təhsilin inkişafı üzrə Dövlət Proqramı”nın yerinə yetirilməsi haqqında sərəncam imzalayıb.\n“Bundan sonra vəziyyətin düzələcəyinə ümid etmək olar”, — Davud Rəhimli vurğulayır.\nABŞ Suriyanı yeni zərbələrlə hədələdi\nSON DƏQİQƏ: Prezidentdən FƏRMAN: “Əhali PULSUZ…”


Sabiq deputat: “Tofiq Qasımov faktiki sürgün həyatı yaşadı” » Reyting.az\nSabiq deputat: “Tofiq Qasımov faktiki sürgün həyatı yaşadı” - Müsahibə\nTarix: 03-02-2020 17:17 | Bölmə: Müsahibə\nQulamhüseyn Əlibəyli deyir ki, sabiq nazirin uğrunda mübarizə apardığı müstəqil Azərbaycanda deyil, qürbətdə vəfat etməsi təəssüfləndiricidir\nÖtən həftə Azərbaycanın sabiq xarici işlər naziri Tofiq Qasımov İsveçrdə vəfat etdi. Son 25 ildə Azərbaycanla münasibətlərini kəsən sabiq nazir haqqında danışan Aydınlar Partiyasının sədri Qulamhüseyn Əlibəyli Reyting.az-a deyib ki, Tofiq müəllimi prinsipial insan, Azərbaycanın dövlət müstəqilliyi uğrunda, xalqımızın firavan gələcəyi naminə mübarizə aparan şəxsiyyət kimi xatırlayır:\n- Tofiq Qasımovun xalq hərəkatı dövründəki fəaliyyəti, sonra qısa müddət ərzində Xarici işlər naziri kimi gördüyü işlər bütövlükdə Azərbaycanın dövlət maraqlarının qorunmasına yönəlmişdi.\nTofiq müəllimlə mənim tanışlığım xalq hərəkatı dövrünün ilk illərinə təsadüf edir. Tofiq müəllimlə AMEA və BDU-da AXC-nin yerli strukturlarının yaranması zamanı tanış olmuşduq, qısa müddətdə mənimlə işgüzar münasibətləri yaranmışdı. Həmin dövrdə iclaslarda, toplantılarda birgə iştirak edirdik, sonradan bir çox məsələləri birlikdə müzakirə edirdik. Bu tanışlıq bizi daha da yaxınlaşdırdı.\n1989-cu ildə Suverenlik haqqında konstitusiya qanunu qəbul edildi. Bu qanunun hazırlanmasında və müzakirəsində birgə iştirak edirdik.\nBaxmayaraq ki, Tofiq müəllim ixtisasca fizik idi, amma dövlət və hüquq haqqında mükəmməl anlayışı və təsəvvürü olan şəxslərdən sayılırdı. Bu mərhələdə Tofiq müəllimi daha yaxından tanımışam. Ondan sonrakı dövrdə - Ali Sovetdə və Milli Məclisdə birgə işləmişik. Tofiq müəllimin sahəsi fizika olsa da, o, hüquq elmini və fələfəsini hüquqşünaslardan daha peşəkar bilirdi.\n- Tofiq Qasımovla AXC-nin əlaqələri nə zaman dayandı?\n- Təbii ki, AXC hakimiyyəti zamanı Tofiq Qasımov Xarici işlər naziri idi və tez-tez xaricə səfərlər edirdi. Azərbaycanın dövlət maraqlarının xarici ölkələrdə və beynəlxalq təşkilatlarda qorunmasında aktiv iştirak edirdi. Eyni zamanda Tofiq müəllimin müstəqillikdən sonra Azərbaycan diplomatiyasının formalaşmasında aktiv iştirakı olmuşdu. Hakimiyyət dəyişikliyindən sonra Tofiq müəllim AXC ilə əlaqələrini saxlayırdı. Amma müəyyən dövrdən sonra AXC-dən uzaqlaşdı. O dövrdə qanunsuz aksiyaya görə həbs edildi, sonra azad olundu və Türkiyəyə köçdü. Bundan sonra Tofiq müəllimlə əlaqəmiz kəsildi. Səhv etmirəmsə, bundan sonra fəaliyyətini Müsavat Partiyasında davam etdirdi. Amma onunla 1995-ci ildən sonra əlaqəmiz olmayıb.\n- Əlaqənin kəsilməsinə səbəb onun AXC-dən istefa vermək məcburiyyətində qoyulması oldu?\n- Mən belə bir fikrə rast gəlməmişəm. Ola bilsin ki, müəyyən qədər incikliyi olsun, amma mən bundan məlumatlı deyiləm.\n- Ancaq 1994-cü ildə AXC Ali Məclisinin sədri vəzifəsinə Tofiq Qasımov deyil, Siz seçildiniz...\n- Bəli, AXC Ali Məclisinə sədr seçkilərində mənim və Tofiq müəllimin namizədliyi var idi. Faktiki olaraq o dövrdə ciddi seçkilər keçirildi. Həmin dövrdə mən partiyada Ali Məclisin sədri idim. Ali Məclis üzvlərinin böyük əksəriyyəti mənə etimad göstərdi və səs çoxluğu ilə mən qalib gəldim. Ola bilsin ki, bu, Tofiq Qasımovun AXC-dən inciməsinə səbəb olmuşdu. Amma o dövrdə Ağsaqqallar Şurası deyilən şöbə var idi və Tofiq müəllim də orada təmsil olunurdu. Yəni onlar müəyyən tövsiyə və məsləhətlər verirdilər. Bu mənada Tofiq Qasımovun zorla AXC-dən uzaqlaşdırılmasını həmin dövrlə bağlı məlumatı olmayan insanlar deyə bilər.\n- Uzun illər Tofiq Qasımovla birgə işləmisiniz. Onunla bağlı xatirələriniz varmı?\n- Biz daha çox işgüzar formada məsələləri müzakirə etmişik. AXC-nin fəaliyyəti və daha sonra qanunvericilik məsələlərini.\nAmma hər dəfə mənimlə bir situasiyada zarafat edərdi. O zaman avtomobillə harasa gedəndə deyərdi ki, Qulamhüseyn sürücünün yanında əyləşməlidir. Zarafatla da deyərdi ki, sən arxada çox yer tutacaqsan, qabaqda əyləş. Düşünərdi ki, mən kök olduğum üçün arxada əyləşsəm, sıxlıq yarada bilərəm.\nÖzü heç vaxt avtomobil sürməzdi.\n- Heç nazir olan vaxtı onun qəbuluna getmişdiniz?\n- Yox, mənim buna ehtiyacım yox idi. Tofiq müəllim Xarici işlər naziri olmaqla yanaşı Milli Məclisin üzvü idi. Daha doğrusu, parlamentdə dövlət quruculuğu komissiyasının sədri idi. Mən də Milli Məclisdə Konstitusiya hüququ bölməsinə rəhbərlik edirdim. Bir çox hallarda bizim bölmə Dövlət quruculuğu komissiyasına hüquqi yardım göstərirdi. Odur ki, mən də komissiyanın iclaslarında iştirak edirdim və faktiki işgüzar münasibətlərimiz olurdu.\n- Doğurdanmı Tofiq Qasımov kadr məsələlərinə ciddi yanaşırdı və digər qurumlardan fərqli olaraq Xarici İşlər Nazirliyinə barmaqla sayılacaq qədər AXC üzvünü işə qəbul etmişdi?\n- Söhbət AXC-dən getmir, ümumiyyətlə Tofiq Qasımov prinsipial adam idi. Öz mövqeyini daima qoruyub saxlamağa çalışan və bunu bacaran insan idi. Sözsüz ki, həmin dövrdə hərəkatda xeyli adam var idi ki, onlar AXC üzvü olduqları üçün hakimiyyətdə təmsil olunmaq istəyirdilər. O cümlədən də Xarici İşlər Nazirliyində işləmək niyyətində olanlar var idi. Amma Tofiq müəllim hesab edirdi ki, nazirlikdə yalnız peşəkarlar çalışmalıdır. Yəni AXC üzvü olmaq nazirlikdə işləmək üçün kifayət etmirdi. Sözsüz ki, Tofiq müəllim perspektiv gördüyü AXC üzvlərini nazirlikdə işə götürmüşdü. Ancaq ucdantutma cəbhəçiləri işə götürmürdü. Ümumiyyətlə, Tofiq müəllim əvvəldən nazirlikdə olan komandanı işlətməyə çalışırdı və bu işin öhdəsindən müəyyən mənada gəlirdi.\n- Tofiq müəllimin vəfatı haqda xəbəri necə qarşıladınız?\n- Sözsüz ki, hər yaranan bir gün gözlərini əbədi yumacaq. Bu taleh bizi də gözləyir. Hər halda Tofiq müəllimin qürbətdə vəfat etməsi təəssüfləndiricidir. Ona görə ki, Tofiq müəllim uğrunda mübarizə apardığı müstəqil Azərbaycanda deyil, ondan kənarda vəfat etdi, faktiki sürgün həyatı yaşadı. Ömrünün son 20 ilini mühacir kimi yaşadı. Doğurdan da, adamın ürəyi o mənada ağrayır ki, müstəqillik uğrunda mübarizə aparasan, təmiz insan olasan, prinsipiallığını qoruyasan və ideyandan dönməyəsən, eyni zamanda da Azərbaycanda deyil, qürbət bir ölkədə gözlərini əbədi yumasan...\n- Doğurdanmı Tofiq Qasımov İsveçrəyə köçdükdən sonra Azərbaycanı və azərbaycanlıları beynindən birdəfəlik silmək qərarı vermişdi?\n- Tofiq müəllim vətən uğrunda, müstəqillik uğrunda mübarizə aparmış bir şəxsiyyət idi. Sadəcə, sonradan hesab etdi ki, dostlar onu yaxşı müdafiə etməyib.\nMən Tofiq Qasımovun Azərbaycanla əlaqə saxlamamasını küskünlük kimi qiymətləndirərdim. Azərbaycan uğrunda mübarizə aparan şəxsin Azərbaycanı birdəfəlik silməsi əsla mümkün deyil. Tofiq müəllim, sadəcə, Azərbaycandan küsmüşdü...


Əlikram Bayramov: “Arvadı boşayıb, başqasını alanda cəhənnəmə düşürsən”\nƏlikram Bayramov: “Arvadı boşayıb, başqasını alanda cəhənnəmə düşürsən”\n"Arvadı boşayıb, başqasını alanda, adamın o dünyada cəzası cəhənnəmdir”.\nBAKU.WS-ə bu sözləri Əlikram Bayramv deyib.\n"İslamda deyilmir ki, arvadını boşa. Səmavi kitabımızda da yazılıb ki, əgər birinci arvad ikincini almağa icazə versə, evlənmək olar. Saxlaya bilirsənsə, dördünü al. Birinci arvadı boşayıb, ikincini alanda, sonra onu boşayıb, üçüncünü alırsan. Beləliklə də adamda vərdiş yaranır. Belə kişi də görmüşəm. Hərdəmxəyal olur, onu orda, bunu burda sevir. Birini boşayır, yenisini alır. Bəs qadınlar yazıq deyil? Qadınlar kişiklərdən çox vəfalıdır. Qadınlar ucadır, zirvədir, dağdır, onları endirmək olmaz. Kişi qadının axıtdığı göz yaşlarının cavabını axirətdə verəcək. Ona görə də heç bir kişi öz qadınını incitməməlidir. Kişi qadınını gözü yaşlı qoyub, başqası ilə evlənirsə, belə şeylər olmaz. Kişi gərək səhvi, yanlışı özündə axtarsın. Heç bir qadın pis və ya haqsız olmur. Həm də ki, hər xoşun gələn qadınla evlənmək olmaz” – deyə, müğənni bildirib:\n"Deyirlər ki, bəzi kişi müğənnilərin iki, ya da üç arvadı var. Vallah, indi müğənnilər yalan olub. Fəhlədir, divara suvaq vurur, çörək pulunu zorla qazanır, amma iki arvad saxlayır. Müğənni qorxur ki, adı çıxar, xalqın gözündən düşər. Ustaların iki arvadı var. Biri var, Rufik adlı, iki arvad saxlayır”.\nAzərbaycanda ŞOK OLAY: "Evə qadınlar gətirib, xanımını seksə məcbur edirmiş" Bakıda arvadı ilə saunaya gedən kişinin başına oyun açdılar Bakıda kişi arvadını boşayıb bacısı ilə evləndi Kişi xəyanətkar arvadını sərt cəzalandırdı (VİDEO) Kişi arvadını qardaşı ilə birlikdə sevişərkən yaxaladı (VİDEO) Kişi arvadını pul üçün 40-cı mərtəbədən atdı (FOTO) Ər arvadı ilə yad kişinin yataq videosunu sosial şəbəkələrdə yaydı (VİDEO) Kişi keçmiş arvadının rəfiqəsini zorladı\nТеги: Əlikram Bayramov açıqlama müğənni boşanmaq


Xocalı soyqırımı ilə bağlı dəyirmi masa keçirilib\n35 yaşlı şəxs kirayə qaldığı evdə bıçaqlanıb [..] - 01:04\n"Mercedes-Benz" 78 minə yaxın avtomobili geri çağırır [..] - 00:29\n20 Fevral 16:37 | 1 513\nXocalı rayon Mədəniyyət evində Xocalı Soyqırımının 28-ci ildönümü ilə əlaqədar rayon Mədəniyyət evi və Mərkəzləşdirilmiş Kitabxana Sisteminin işçilərinin iştirakı ilə dəyirmi masa keçirilib. SİA-nın məlumatına görə, ilk olaraq Xocalıda şəhid olanların fotosərgisinə, Xocalı haqqında yazılmış kitablara baxış keçirilib.\nDəyirmi masada Xocalı faciəsinin canlı şahidləri həmin hadisədən, ermənilərin törətdiyi vəhşiliklərdən danışılıb. Şükür Bəşirov çıxışında Xocalı faciəsinin səbəbini, onun ağır nəticələrini, faciə nəticəsində xalqımıza vurulan maddi və mənəvi zərərləri iştirakçılara çatdırıb.\nSonra Gülnaz Zeynalova Xocalı şəhəri haqqında ətraflı məlumat verdi. Daha sonra Nəfiqə Əliyeva, Kamil Əzimov da Xocalı Soyqırımı haqqında ürək ağrısı ilə danışdılar, şəhidlərə rəhmət, ailələrinə səbr arzulayıblar.\n35 yaşlı şəxs kirayə qaldığı evdə bıçaqlanıb\n"Mercedes-Benz" 78 minə yaxın avtomobili geri çağırır


Siyasət 6 Mart 2017 14:38 (UTC+04:00)\nSağlam millət, sağlam cəmiyyət hər bir ölkənin inkişafı üçün çox vacibdir.\nTrend-in məlumatına görə, bunu “Ürək Mərkəzi”nin açılışında iştirak edən Prezident İlham Əliyev mərkəzin kollektivi ilə görüşü zamanı deyib.\nDövlət başçısı “Ürək Mərkəzi”nin ən müasir standartlara cavab verdiyini bildirib: “Deyə bilərəm ki, dünya səviyyəsində ən yüksək qiymətə layiq olan bir mərkəzdir. Həm bunun tikintisi, həm daxili dizaynı, əlbəttə ki, avadanlığı, müasir texnologiyalar, hər şey burada ən yüksək səviyyədə təşkil olunubdur. Bu gün mənə göstərilən kiçik videotəqdimatda qeyd edilir ki, son beş il ərzində Diaqnostika Mərkəzi ölkəmizin həyatında, insanların sağlamlığında çox böyük işlər görür. Yüz minlərlə insan burada müalicə alıbdır. Ən müasir texnologiyalar tətbiq olunur. Yerli və xaricdən gələn həkimlər öz peşəkarlıqlarını nümayiş etdirirlər və əsas məsələ budur ki, xəstələrə yüksək səviyyəli xidmət göstərilir”.\nİlham Əliyev qeyd edib ki, son illər ərzində Azərbaycanda səhiyyə sahəsində çox böyük işlər görülüb, 600-dən çox xəstəxana, tibb obyekti əsaslı təmir olunub, yenidən tikilib: “Demək olar ki, bütün rayonlarımızda ya yeni tikilən, ya da əsaslı təmir olunan xəstəxanalar yaxşı xidmət göstərir. Demək olar ki, biz səhiyyə sahəsinin maddi-texniki bazasını artıq yaratmışıq. İndi Azərbaycanda ən mürəkkəb əməliyyatlar aparılır və bu gün bizim səhiyyə sistemimizin həm maddi-texniki təminatı, həm də keyfiyyəti böyük dərəcədə artır. Beynəlxalq qurumlar da bunu qeyd edirlər. Xüsusilə, Dünya Səhiyyə Təşkilatı bizdə bu sahədə görülən işlərə yüksək qiymət vermişdir. Statistik göstəricilərdə də bu, özünü göstərir, insanların ömrünün uzunluğu artır, uşaq və ana ölümü azalır. Bu, səhiyyə sisteminin əsas göstəricilərindən biridir”.\nPrezident vurğulayıb ki, səhiyyə sahəsinin inkişafı hər bir ölkənin ümumi inkişafını göstərir. Çünki bu sahəyə ayrılan vəsait dövlətin siyasətini, niyyətini ifadə edir: “Bizim siyasətimizin mərkəzində Azərbaycan vətəndaşı dayanır və insanların sağlamlığı sosial sahədə prioritet məsələlərdən biridir. Bilirsiniz ki, artıq neçə ildir kütləvi müayinədən keçmə kampaniyası aparılır. Keçən il bütün bölgələrdə 5 milyon insan pulsuz müayinə olunub. Bu il də 5 milyon insan pulsuz müayinədən keçəcək. Mən xatırlayıram, yeni istifadəyə verilmiş bütün tibb ocaqlarında vətəndaşlarla görüşlər zamanı onlara söyləyirdim ki, siz mütləq ildə bir dəfə müayinədən keçməlisiniz. Biz artıq buna nail olduq və bölgələrdə, tibb mərkəzlərində yaşanan izdiham onu göstərir ki, vətəndaşlar bu imkanlardan böyük həvəslə istifadə edirlər. Bu, ilk növbədə, insanlara lazımdır, eyni zamanda, dövlətimizin inkişafı üçün də bunun çox böyük mənası var. Çünki sağlam millət, sağlam cəmiyyət, əlbəttə ki, hər bir ölkənin inkişafı üçün çox vacibdir.\nBiz gələcəkdə də səhiyyə sahəsində əlavə tədbirlər görəcəyik. Belə gözəl mərkəzlərin yaradılması ölkəmizin ümumi inkişafını göstərir. Çünki əgər bu mərkəz dünyanın ən qabaqcıl tibb mərkəzlərindən fərqlənirsə, ancaq müsbət istiqamətdə fərqlənir. Çünki bu səviyyədən daha yuxarı səviyyəni təsəvvür etmək mümkün deyil. Burada yüzlərlə həkim, tibb işçisi fəaliyyət göstərir və onların da peşəkarlığı, əminəm ki, bax, burada yaradılmış səviyyəyə uyğundur”.


Kənd təsərrüfatında sığortanın stimullaşdırılması sahəsində dövlətin vəzifələri aşağıdakılardır\nSığortalının və sığortaçının vəzifələri\nKənd təsərrüfatında sığortanın stimullaşdırılması sahəsində dövlətin vəzifələri aşağıdakılardır:\n1. sığortasına dövlət tərəfindən yardım edilən əmlak növlərini, sığorta hadisələrini və sığorta haqqının büdcə vəsaiti hesabına ödənilən hissəsini müəyyənləşdirmək;\n2. sığorta tariflərinin maksimum həddini müəyyən etmək;\n3. sığortaya dövlət tərəfindən yardım edilməsinin şərtlərini, qaydalarını hazırlamaq və təsdiq etmək;\n4. sığorta müqavilələri üzrə hesablanmış sığorta haqqının bir hissəsini büdcə vəsaiti hesabına ödəmək;\n5. dövlət yardımı hesabına sığorta işlərini aparan sığortaçılar üzrə sığortalıların uçotunu aparmaq.\nKənd təsərrüfatında sığortanın stimullaşdırılması sahəsində dövlətin vəzifələrini öz səlahiyyətləri daxilində müvafiq icra hakimiyyəti orqanları həyata keçirirlər.\nSığortalının və sığortaçının vəzifələri:\nSığortalının və sığortaçının vəzifələri Azərbaycan Respublikasının müvafiq qanunvericiliyi ilə müəyyən edilmiş qaydada həyata keçirilir.\nSığorta müqaviləsinin qüvvədə olduğu müddətdə sığorta obyekti olan əmlaka mülkiyyət, istifadə və icarə hüququ başqa şəxsə keçərsə, sığortalının hüquq və vəzifələri də həmin şəxsə keçir.\nSığortalanmasına maliyyə yardımı göstərilən kənd təsərrüfatı əmlakının və sığorta hadisələrinin növləri, habelə sığorta haqqının büdcə vəsaiti hesabına ödənilən hissəsi müvafiq icra hakimiyyəti orqanı tərəfindən müəyyən edilir.\nKənd təsərrüfatında əmlakın təbii fəlakətdən sığortalanmasının stimullaşdırılması müvafiq il üçün “Azərbaycan Respublikasının dövlət büdcəsi haqqında” qanununda nəzərdə tutulmuş maliyyə yardımları həddində həyata keçirilir.\nMüvafiq icra hakimiyyəti orqanı sığortasına maliyyə yardımı göstəriləcək kənd təsərrüfatı əmlakının və sığorta hadisəsinin növlərinin, müvafiq tariflərin, habelə sığorta haqqının sığortalı tərəfindən ödənilən hissəsinin bağlanmış müqavilələrdə qanunvericiliyə uyğun nəzərə alındığına və bu haqqın sığortaçıya faktiki ödənildiyinə əmin olduqda sığorta haqqının maliyyə yardımı hesabına ödəniləcək hissəsinin verilməsini təmin edir.\nKənd təsərrüfatında əmlakın sığortasına ayrılan maliyyə yardımı müvafiq icra hakimiyyəti orqanının nəzdində yaradılmış xüsusi hesabda toplanır və müəyyən olunan qaydalara uyğun gələn sığorta müqavilələri əsasında müvafiq sığortaçılara ödənilir.\nKənd təsərrüfatında sığortanın stimullaşdırılmasına maliyyə yardımının ayrılması və ödənilməsi qaydaları müvafiq icra hakimiyyəti orqanı tərəfindən təsdiq edilmiş əsasnamə ilə tənzimlənir.\nKənd təsərrüfatında sığortanın stimullaşdırılmasına maliyyə yardımı aşağıdakı hallarda verilir:\n1. sığorta müqaviləsi qanunvericiliyinə uyğun bağlandıqda;\n2. sığorta edilən əmlakın və sığorta hadisələrinin növləri, habelə sığorta haqqının büdcə vəsaiti hesabına ödənilən hissəsi müvafiq qaydada təsdiq edilmiş növlərdən və tariflərdən fərqlənmədikdə;\n3. sığorta müqaviləsində sığorta haqqının büdcə vəsaiti hesabına ödənilməyən hissəsinin sığortalı tərəfindən ödənilməsi nəzərdə tutulduqda;\n4. kənd təsərrüfatı bitkiləri məhsullarının sığortası üzrə sığorta müqaviləsi səpinin ümumi sahəsindən asılı olaraq əkin sahələrində çıxış alındıqdan, bağlarda isə meyvə ağaclarında tumurcuqların oyanmasından sonra bağlandıqda.\nKənd təsərrüfatı bitkiləri məhsullarının sığorta dəyəri sığorta müqaviləsinin bağlandığı ildən əvvəlki beş il ərzində əkin sahələrindən alınmış kənd təsərrüfatı bitkilərinin orta məhsuldarlığı əsasında, istehsal olunmuş məhsulun proqnozlaşdırılan bazar qiymətlərindən asılı olaraq müəyyən edilməlidir. Beş illik məhsuldarlıq haqqında məlumat olmadıqda, sığortalının axırıncı il əkdiyi sahədən aldığı faktiki məhsuldarlıqdan, o olmadıqda isə rayon üzrə keçən ilin faktiki orta məhsuldarlığından istifadə oluna bilər.\nKənd təsərrüfatı heyvanları, ev quşları, dovşanlar, xəzdərili vəhşi heyvanlar, arı ailələri sığorta hadisələrindən tələf olduqda və ya yoluxucu xəstəliyə tutulan heyvanlar məcburi kəsildikdə zərər məbləğinin miqdarı sığortaya cəlb olunduğu məbləğ miqdarında ödənilməlidir. Heyvanların məcburi kəsilmə hallarında zərər məbləği ərzaq üçün yararlı olan ətin və dərinin dəyəri, xəzdərili vəhşi heyvanların ancaq dərisinin dəyəri nəzərə alınmaqla hesablanmalıdır.\nKənd təsərrüfatı təyinatlı binaların, tikililərin, qurğuların, avadanlıqların, maşınların, nəqliyyat vasitələrinin və digər əmlakın tam məhv olması hallarında zərər məbləğinin miqdarı köhnəlmə nəzərə alınmaqla əmlakın bazar qiymətinin dəyəri əsasında hesablanır. Əmlak tam məhv olmadıqda isə zərər məbləğinin miqdarı eyni qayda ilə onun zədələnmiş hissəsinə hesablanır.\nTəbii fəlakətlə əlaqədar obyektlərin sökülməsinə, yaxud bir yerdən başqa yerə daşınmasına çəkilən xərclər zərər məbləğinə daxil edilir.\nSığorta ödənişi əmlakın müqavilədə göstərilən sığorta məbləğindən yuxarı ola bilməz.\nƏkin sahəsi, məhsul istehsalı və əmlakın dövriyyəsi barədə uçot aparmayan kənd təsərrüfatı istehsalçılarının əmlakı sığorta edilmir.\nKənd təsərrüfatında sığortanın stimullaşdırılmasına maliyyə yardımının verilməsini həyata keçirən müvafiq icra hakimiyyəti orqanı:\n1. sığorta müqaviləsində və sığorta haqqının ödəmə sənədlərində göstərilmiş məlumatların düzgünlüyünü yoxlayır;\n2. maliyyə yardımlarının miqdarının hesablanması üçün sığortaçılardan sığorta müqavilələrinin və sığorta müqaviləsi üzrə sığorta haqqının ödənilməsi barədə sənədlərin surətlərini, habelə onların əsasında tərtib edilmiş icmal arayışları alır;\n3. sığortalılara sığorta haqqının ödənilməsinə maliyyə yardımı göstərilməsi üçün sığortaçılarla müqavilələr bağlayır və bir ay müddətində sığorta haqqının müəyyən olunmuş hissəsini onlara ödəyir.\nSığortaçılar sığorta müqavilələri üzrə sığorta haqqının büdcə vəsaiti hesabına ödənilmiş hissəsinin miqdarı barədə sığortalıları yazılı formada xəbərdar edirlər.\nSığorta müqaviləsini bağlamış tərəflər müqavilənin vaxtından əvvəl ləğv edilməsi haqqında müvafiq icra hakimiyyəti orqanına qanunvericilikdə nəzərdə tutulmuş müddətdə məlumat verməlidirlər. Sığortaçılar ayrılmış maliyyə yardımlarından Azərbaycan Respublikasının qanunvericiliyinə uyğun olaraq istifadə edilməsi barədə müvafiq icra hakimiyyəti orqanına hesabat təqdim edirlər. Müvafiq icra hakimiyyəti orqanının nəzdində yaradılmış xüsusi hesabda toplanan maliyyə yardımının istifadə edilməyən qalıq hissəsi dövlət büdcəsinə qaytarılır.\nKənd təsərrüfatında əmlakın sığortasına maliyyə yardımının miqdarının düzgün hesablanmasına, məqsədli istifadə edilməsinə və hesabatların təqdim edilməsinə müvafiq icra hakimiyyəti orqanı nəzarət edir.\nSığorta olunmuş əmlak sığorta hadisəsi nəticəsinə tam məhv olduqda sığorta ödənişi müqavilə üzrə nəzərdə tutulmuş sığorta məbləğini təşkil edir.\nKənd təsərrüfatı bitkilərinin məhsullarının bir hissəsi tam məhv olduğu halda sığorta ödənişi müqavilədə nəzərdə tutulmuş, bir hektar əkin sahəsi məhsulunun dəyəri tam məhv olmuş əkin sahəsinə vurulmaqla, məhsulun sığortalanma faizi miqdarında ödənilir.\nƏkin sahəsinin bir hissəsi tam, digər hissəsi isə qismən zərər çəkərsə, tamamilə zərər çəkmiş hissədə sığorta təminatı sona çatmış olur. Qismən zərər çəkmiş hissədə isə sığorta təminatı müqavilənin sonuna və ya məhsul yığınına qədər baş verə biləcək zərərlər üçün də davam edir.\nSığortalı kənd təsərrüfatı bitkisinin əkin sahəsini faktiki səpildiyindən çox göstərdiyi hallarda zərərin miqdarı sığorta müqaviləsində göstərilən əkin sahəsinə görə müəyyən edilir və ödənilir.\nTəbii fəlakət nəticəsində əkin sahəsi zədələnərək məhsuldarlıq aşağı düşdüyü halda sığorta ödənişi məhsul toplandıqdan sonra orta məhsuldarlıq müqavilədə nəzərdə tutulmuş məhsuldarlıqdan çıxılmaqla, itirilmiş məhsulun dəyərinin sığortalanma faizi miqdarında ödənilir.\nKənd təsərrüfatı heyvanları, ev quşları, dovşanlar, xəzdərili vəhşi heyvanlar, arı ailələri təbii fəlakət nəticəsində tələf olduğu və ya yoluxucu xəstəliyə tutulduğu hallarda ərzaq üçün yararlı olan ətin və dərinin, xəzdərili vəhşi heyvanlarda isə yalnız dərinin dəyəri çıxılmaqla sığorta müqaviləsində nəzərdə tutulmuş sığorta məbləği həcmində ödənilir.\nKənd təsərrüfatı təyinatlı binalar, tikililər, qurğular, avadanlıqlar, maşınlar, nəqliyyat vasitələri və digər əmlakın tam məhv olması və ya zədələnməsi hallarında sığorta ödənişi bu qanunla müəyyən olunmuş qaydada sığorta müqaviləsində nəzərdə tutulmuş həcmdə ödənilir.\nSığorta ödənişi sığorta olunmuş əmlakın məhv olması və ya zədələnməsi səbəbləri və şərait haqqında müvafiq qaydada tərtib olunmuş aktın sığortaçıya təqdim olunduğu tarixdən bir ay müddətində ödənilməlidir.\nYanğın məhvedici, iradəmizdən asılı olmayaraq baş verən, əşyaların əlamət və xüsusiyyətlərini dəyişdirən kimyəvi hadisədir. Yanma prosesi zamanı isə sabit istilik enerjisi hərəkət enerjisinə çevrilir.\nYanğın hadisəsinin baş verməsi üçün üç ünsürün olması vacibdir:\nYanma = (lazımi miqdarda) istilik + oksigen + yanıcı maddə.\nYanma hadisəsi baş vermədən yanğından danışmaq mümkün deyildir. Lakin bütün yanma hadisələri yanğın xüsusiyyətinə malik olmur. Yanma prosesindən məqsədyönlü şəkildə, məsələn, qızdırma, isitmə, kimyəvi dəyişikliyi təmin edən və güc yaradan bir mənbə kimi istifadə edildikdə çox faydası olur. Ocaq, soba, manqal, buxar qazanxanası sobaları kimi yerlərdə nəzarət altında törədilən yanmaya faydalı yanma deyilir. Yanma prosesinin faydalı yanmanın törədildiyi yerdən kənara çıxması və zərərli hala düşməsi yanğın yaradır.\nYanğın hadisəsinin baş verməsi zərərin əmələ gəlməsi deməkdir. Bu cür zərərləri yanğın sığortası ilə təminat altına almaq mümkündür.\nƏsas yanğın növlərini aşağıdakı qaydada qruplaşdıra bilərik:\n1. “A” növ yanğınları: odun, kömür, kağız, parça kimi orqanik maddə yanğınları. Bu yanğınlara bərk material yanğınları da deyilir.\n2. “B” növ yanğınları: benzin, aseton, kerosin kimi neft məhsulları və ya mayeləşən qatı maddələrlə əlaqədar yanğınlar. Bu yanğınlara maye yanğınları da deyilir.\n3. “C” növ yanğınlar: asetilen, maye qazlar kimi alışan qazlarla əlaqədar yanğınlar. Bu növ yanğınlara qaz yanğınları da deyilir.\n4. “Ç” növ yanğınlar: maqnezium, alüminiumla əlaqədar yanğınlar. Bu növ yanğınlar metal yanğınları da adlanır.\nYanğının baş verməsinə səbəb olan amilləri aşağıdakı növlərə ayırmaq olar: istifadə olunan və ya ən çox işlədilən materialların xüsusiyyətləri, alışma səbəbləri, dağınıqlığı; yanğın baş verdiyi zaman insan amili, texniki səbəblər və ətraf mühitin təsirləri.\nİstifadə olunan, məsələn, bir təsərrüfatda işlədilən materialın xüsusiyyətləri yanğın baş verməsinə və yanğın nəticəsində dəyən zərərin həcminə təsir edir. Bu xüsusiyyətlər materialın kalori miqdarı, yəni yanğın nəticəsində ətraf mühitə yayılan istilik miqdarı, materialın asanlıqla alışıb-alışmadığı yəni alışqanlıq dərəcəsi, partlayışa səbəb olub-olmadığı materialın miqdarı və s. - dir. Bu xüsusiyyətlərdən bir və ya bir neçəsinin mövcud olması risqin dərəcəsini artırır.\nAlışmaya səbəb olan amillərdən siqaret çəkilməsini qaynaq aparatından ehtiyatsız istifadə olunmasını, lehim, açıqdakı alov və ya yanma hadisəsini, qızdırılmış materialları, qığılcım və ildırımı göstərmək olar.\nİstifadə olunan materialların yerləşdirilməsi də yanğın risqi baxımından çox böyük əhəmiyyət kəsb edir və bəlkə də ən çətin müəyyən edilən amillərdən biridir. Məsələn, bir təsərrüfatda olan təhlükəli maddənin hara qoyulması, bərk materiallar varsa, onların ölçüləri, küləyin təhlükəli maddələrin qoyulduğu yerə görə haradan əsməsi və şiddəti, bu kimi digər amillər yanğının güclənməsinə əsaslı şəkildə təsir göstərir.\nYanğın risqinin müəyyən edilməsində ən əsas amillərdən biri də vaxtdır. Vaxt amili iki baxımdan çox əhəmiyyətlidir. Bunlardan birincisi sürət, ikincisi isə müddətdir. Yəni yanğın başladıqdan sonra onun ətrafa yayılma sürəti və yanğın əleyhinə tədbirlərin həyata keçirilməsi üçün tələb olunan müddət. Yanğının və ya yanğın zamanı zərərin daha çox olmasının qarşısının alınması əsaslı bir təlim və sistemlə mümkündür.\nYanğın hadisəsində indiyə qədər saydığımız amillər içərisində bəlkə də ən əhəmiyyətlisi insan amilidir. İnsan amili, bütün bu amillərin meydana gəlmə səbəbi olduğu kimi, həm də bütün bunları nəzarət altına alan bir amildir. Aparılan araşdırmalar nəticəsində məlum olmuşdur ki, insan səhvləri nəticəsində baş verən yanğınlar, ümumi yanğınların 15% - ni təşkil edir.\nYanğın risqinə təsir edən amillərdən biri də ətraf mühitin təsiridir. Ətraf mühitlə əlaqədar təsirlər əsasən zəlzələ, fırtına, ildırım və sel kimi təbii fəlakətlərdir. İldırımın qarşısını ildırımötürənlər vasitəsilə asanlıqla almaq mümkün olduğu halda, fırtına, sel və zəlzələ təhlükələrindən qorunmaq çox baha qiymətə başa gəlir. Buna görə də daşınmaz əmlakların harada tikilməsi və bu yerin coğrafi xüsusiyyətləri yanğın sığortası baxımından böyük əhəmiyyət daşıyır.\nAlovlu bir atəşin səbəb olacağı maddi zərər və ziyan yanğın sığortasının mövzusunu təşkil edir.\nYanğın sığortası ilə yanğının, yanğına səbəb olsa da, olmasa da ildırımın, partlayışın, yanğın və partlayış nəticəsində yaranan tüstü, buxar və istiliyin vurduğu maddi zərərlər təmin edilir.\nBundan başqa, yanğın sığortası ilə yanğının qarşısının alınması və söndürülməsi üçün su vurulan zaman dəyən zərərlərə və yanğının qarşısını almaq üçün görülən tədbirlər nəticəsində dəyən zərərlərə və sığortalı tərəfindən zərərin qarşısını almaq, dayandırmaq və ya azaltmaq üçün görülən tədbirlərlə əlaqədar çəkilən xərclərə də təminat verilir.\nƏmlakın dəyərindən az məbləğdə olan sığorta varsa, sığortaçı bu xərcləri sığorta məbləğiylə sığorta dəyəri arasındakı fərq nisbətinə uyğun olaraq ödəyir.\nYanğın sığortalarında aşağıdakı hallara təminat verilmir:\n- Yanğın baş vermədən malların öz qüsurları üzündən qızışması, mayalanması, öz tərkibinin pozulmaları və ya qovrulma nəticəsində dəyən zərərə;\n- Yanğın baş vermədən qızdırma, işıqlandırma, istifadə olunması məqsədi ilə baş verən qovrulma nəticəsində dəyən zərərə;\n- Yanğın baş vermədən generatora, mühərriklərə, transformatora, sobalara və bu kimi avadanlıqlara qısa qapanma, voltaj (enerjinin qeyri-sabitliyi) səbəbindən dəyəcək zərərlərə;\n- Aşağı təzyiq nəticəsində qabların içəri doğru əyilməsi, deşilməsi və digər bu kimi formalarda deformasiyası, ərpiməsi, mərkəzəqaçma qüvvələri və mexaniki hadisələr nəticəsində sığortalı cihaz və mühərriklərdə baş verən bütün zərərlərə;\n- Bütün növ müharibələr, ixtilaf, üsyan və bu hadisələrlə əlaqədar təhlükəsizlik orqanlarının gördüyü tədbirlər nəticəsində meydana gələn zərərlərə;\n- Səlahiyyətli orqanlar tərəfindən tətbiq edilən tədbirlərlə əlaqədar sığortalı mallara dəyən bütün növ zərərlərə;\n- Nüvə risklərinin baş verməsi və bu səbəblə də təhlükəsizlik orqanlarının gördüyü tədbirlər nəticəsində baş verən zərərlərə.\nMal sığortalarında sığorta etdirənlə sığortalanan mal arasında bir mənfəət əlaqəsinin olması və aşağıdakı amilləri nəzərə alması şərtdir.\n- Sığorta risqi baş verdiyi zaman sığortalıya maddi zərər dəyməlidir.\n- Bu zərər sığortanın mövzusunu təşkil etməlidir.\n- Bu mənfəət əlaqəsi pulla ölçülə bilən olmalıdır.\n- Sığortalının malın qorunmasından xeyri, itirilməsindən isə zərəri olmalıdır.\nƏldə olunması gözlənən mənfəət sığortanın mövzusuna daxil edilə bilməz. Eyni zamanda, mənəvi dəyərlərin də sığortalanması qeyri-mümkündür. İstər müqavilə bağlanarkən, istərsə də sığorta ödənişi ödənilərkən mənfəət əlaqəsi əsas götürülür. Əgər sığorta müqaviləsi imzalandığı zaman sığortalının mənfəət əlaqəsi yoxdursa, sığorta hadisəsi baş verdiyi zaman sığorta ödənişi ala bilməz. Buna görə də yanğın və yanğınla birlikdə təminat verilən sığorta risklərinə qarşı sığorta mövzusuna daxil olan malları, həmin mal üzərində sığortalana bilən mənfəəti olan şəxslərdən aşağıda göstərilənlər sığorta etdirə bilərlər.\n1. Mal sahibi.\n2. Girov hüququna malik olan şəxs.\n3. İstifadə etmə hüququna malik olan şəxs.\n4. Malın qorunmasına görə mal sahibi qarşısında məsuliyyət daşıyan icarədar, agent, komisyonçu və s. şəxslər.\n5. Malın qorunmasında bilavasitə mənfəəti olan və ya məhkəmə qərarıyla ona əmanət edilən şəxslər və ya qanuni nümayəndələr.\nSığorta müqaviləsi müddəti ərzində mənfəət sahibi dəyişdiyi zaman sığorta davam edir və sığorta şəhadətnaməsi (polisində) göstərilən bütün hüquq və vəzifələr yeni sahibə keçir. Yeni hüquq sahibi və əvvəlki sığortalı vəziyyəti 15 gün ərzində sığortaçıya bildirməyə görə məsuliyyət daşıyırlar. Sığortaçı dəyişikliyi, yeni hüquq sahibi isə sığortanın mövcudluğunu öyrəndikləri tarixdən etibarən 8 gün ərzində sığorta müqaviləsini ləğv edə bilərlər. Vaxtında istifadə edilməyən ləğvetmə hüququ etibarsız sayılır.\nSığorta müqaviləsi ilə təminata daxil edilən sığorta risqinin əmələ gəlməsi və zərər meydana gəldiyi zaman sığorta ödənişi, sığorta etdirilmiş əmlakların sığorta risqinin əmələ gəldiyi tarixdən bir gün əvvəlki alış qiymətlərinə əsasən hesablanır. Sığorta ödənişinin məbləği hesablandığı zaman yanğın sığortasının mövzusunu təşkil edən malların növündən asılı olaraq müxtəlif qaydalar tətbiq edilir.\n1. Kommersiya mallarında:\n- Sığorta risqinin əmələ gəlməsindən bir gün əvvəlki alış qiyməti əsas götürülür.\nFabrik, zavod və emalatxanalarda xammal və materialların hadisədən bir iş günü əvvəlki birja alış qiymətinin, həmin günə qədərki istehsal xərclərinin hesablanması və ümumi xərclərdən lazımi hissəsinin əlavə olunması yolu ilə sığorta ödənişinin məbləği hesablanır. Ancaq bu yolla müəyyən edilən sığorta ödənişinin qiyməti, heç bir zaman bu maddələrdən hazırlanmış malların, sığorta risqinin əmələ gəlməsindən bir iş günü əvvələ olan bazar qiymətindən çox ola bilməz.\n2. Aparat, dəzgah və alətlərdə:\n- Təzəsinin alınması üçün ödənəcək məbləğ əsas götürülür. Lakin, bu zaman köhnəlmə, aşınma və başqa səbəblərdən irəli gələn qiymət ucuzlaşmaları həmin məbləğdən çıxılacağı kimi, həm də təzə alınacaq avadanlıqlar istehsal gücü və keyfiyyət baxımından əvvəlkilərdən fərqlənirsə, bu fərq də nəzər alınacaqdır.\n3. Ev əmlakları və şəxsi əmlaklarda:\nTəzəsinin alınması üçün ödənəcək məbləğ əsas götürüləcəkdir. Lakin bu zaman köhnəlmə, aşınma və başqa səbəblərdən irəli gələn qiymət ucuzlaşmaları həmin məbləğdən çıxılacaqdır.\nİnşa tarixindən etibarən köhnəlmə, korroziya və başqa səbəblərdən irəli gələn qiymət ucuzlaşması çıxılaraq, risqin baş verdiyi yer və tarixdə tikilməli olan yeni binaya çəkiləcək xərc əsas götürülür.\nBinanın yenidən tikilməsinə ehtiyac olmazsa sığorta ödənişinin məbləği, binanın, sığorta risqinin əmələ gəldiyi tarixdən bir gün əvvəlki satış qiymətindən boş ərazinin qiyməti çıxılmaq yolu ilə hesablanır. Bu məbləğ zərərlərdən bir gün əvvəlki alış qiymətindən çox ola bilməz. Sığortalı şeylərin hamısı üçün vahid bir sığorta məbləği hesablanıbsa bu məbləğlə növ və ya qruplara ayrılıbsa, sığortaçının cavabdehliyi bu növ və ya qruplarla məhdudlaşır.\nSığorta risqinin əmələ gəlməsinə qəsdən səbəb olan və ya zərəri qəsdən artıran sığortalı sığorta ödənişi almaq hüququndan məhrum olur.\nSığorta risqi baş verdiyi zaman sığortalı öhdəliklərini yerinə yetirməzsə və zərərin artmasına səbəb olarsa sığortaçı sığorta ödənişindən zərərin artan hissəsini çıxır.\nSığortaçı müəyyən edilmiş sığorta ödənişinin ödənməsini ən geci bir ay ərzində yerinə yetirməlidir. Tam zərər baş verdiyi zaman sığorta müqaviləsi başa çatır. Qismi zərərlərdə isə sığorta məbləği yerinə yetirilən sığorta ödənişi məbləğində azalır. Lakin sığortalı gün əsası ilə sığorta haqqını ödəməklə sığorta məbləğini artıra bilər. Sığorta risqi əmələ gəldiyi zaman sığorta məbləği əmlakın dəyərindən azdırsa, onda sığorta ödənişi sığorta məbləği (sığorta haqqı zərər) düsturu ilə hesablanır.\nQismi zərər zamanı tərəflər müqaviləni ləğv etmək hüququna malikdirlər. Sığortaçı ləğv etmə hüququndan yalnız sığorta ödənişinin ödənilməsini yerinə yetirməmişdən əvvəl istifadə edə bilər. Sığorta müqaviləsi ləğv edildiyi zaman istifadə olunmayan sığorta haqqı gün əsası hesabı ilə geri qaytarılır.\nSığorta müqaviləsinin tərtib edilə bilməsi üçün istər sığortalı, istərsə də sığortaçı qarşılıqlı olaraq öz rəylərini sığorta şəhadətnaməsində (polisində) birləşdirməlidirlər. Müqavilənin tərtib edilə bilməsi üçün bu şərtlər vacibdir:\n- Bir təklifin olması və onun sığortaçı tərəfindən qəbul edilməsi.\n- Tərəflərin əsas şərtləri tamamilə izah etməsi.\n- Sığorta mövzusunun Qanunlara uyğun olması.\nBu baxımdan təklifnamənin doldurulması həm də Qanuni bir məcburiyyətdir. Təcrübədə sığorta şəhadətnaməsinin (polisinin) doldurulması üçün lazım olan sığorta haqlarını və sığortalının verdiyi məlumatları hər zaman asanlıqla əldə edə bilməsi üçün sığortaçılar tərəfindən standart təklif formaları hazırlanmışdır. Təklifnamələrdə əsasən aşağıdakı sorğular olur:\n1. Təklif verənin adı, soyadı, ünvanı, iş yeri.\n2. Sığortalanacaq dəyərlərlə əlaqədar məlumatlar və sığorta məbləğləri.\n3. Təklif verənin cavablandırması tələb olunan bir çox suallar (əvvəllər zərərin baş verib-vermədiyi, əmlakın digər sığorta şirkətlərində sığortalanıb-sığortalanmadığı və s.).\n4. Sığorta vasitəçisi varsa onun tərəfindən cavab verilməsi.\nSığortalının bu suallara tam və dolğun cavab verməsi tələb olunur. Təklifnamənin doldurulması bəzən sığorta vasitəçiləri və ya sığortalı tərəfindən əlavə bürokratik əngəl kimi qəbul edilir. Lakin zərər baş verdiyi zaman sığortalının bəzi təminatları almaması, sığortanın yarımçıq olmasına görə zərər ödənişinin yarımçıq olması və ya heç olmaması kimi hallarla əlaqədar zərər çəkməməsi üçün təklifnamə dəqiq və düzgün doldurulmalıdır. Sığorta vasitəçilərimiz unutmamalıdırlar ki, burada məqsəd sığortalılarımızın mənafeyini qorumaqdır.\nTəklifnamənin tam şəkildə doldurularaq sığortaçıya verilməsi sığortanın qəbul edilməsi kimi başa düşməməlidir. Sığorta təminatı sığortaçı tərəfindən təklifin qəbul edilməsi və sığortalı tərəfindən sığorta haqqının ödənilməsi ilə başlanır.\nSığorta şəhadətnaməsi (polis).\nSığortaçı, sığorta müqaviləsinin şərtlərini hər iki tərəfin hüquq və öhdəliklərini göstərən, rəsmi sənəd xüsusiyyətində olan sığorta şəhadətnaməsi (polisi) hazırlamağa və sığortalıya verməyə görə məsuliyyət daşıyır.\nSığorta şəhadətnaməsində (polisində) yazılması vacib olan məlumatlar bunlardır:\n1. Sığortaçının, sığortalının və əgər varsa sığortadan faydalanan şəxslərin adı, soyadı və ya rəsmi adı (müəssisə və təşkilatlarda) ünvanı.\n2. Sığortanın mövzusu.\n3. Sığorta müqaviləsinin başlama və sona çatma tarixləri.\n4. Sığorta məbləği.\n5. Sığorta haqqının məbləği, ödənmə vaxtı.\n6. Sığortaçının öhdəsinə götürdüyü sığorta risklərinin mahiyyətini müəyyən etmək üçün lazım olan bütün hallar.\n7. Sığorta şəhadətnaməsinin (polisin) tərtib edilmə tarixi.\nSığorta təminatı verilən dəyərlərin sığorta şəhadətnaməsində (polisində) göstərilən məbləğidir.\nSığorta məbləğinin müəyyən edilməsi sığortalıların ən çox səhv etdikləri və qəbul etmək istəmədikləri məsələlərdən biridir. Sığorta məbləği:\n1. Binalar üçün bazar qiymətlərinə əsasən müəyyən ediləcək dəyərdən torpaq sahəsinin payı, yerləşdiyi ərazi dəyəri və köhnəlmə payı çıxılmaqla hesablanır.\n2. Əmlaklarda yenisinin satın alınma dəyərindən köhnəlmə və aşınma payı çıxılmaqla hesablanır.\n3. Kommersiya mallarında malın bazar alış qiyməti əsas götürülür.\n4. Fabrik-zavod qurğuları və dəzgahları üçün yenisinin satın alınması üçün çəkiləcək xərclərdən köhnəlmə payı çıxılaraq hesablanır.\nSığortaçının maksimum cavabdehliyi sığorta şəhadətnaməsində göstərilən sığorta məbləği ilə məhdudlaşdırılır. Qismi bir zərər baş verdiyi zaman sığorta məbləği ödənilən sığorta ödənişi məbləğində azaldılır. Sığortalının sonra başqa bir zərər baş verdiyi zaman tam olmayan sığorta tətbiq etməsinə görə sığortalının zərər çəkməməsi üçün sığorta şəhadətnaməsinin başa çatma tarixinə qədər olan müddətdə əlavə sığorta haqqı ödəməklə sığorta məbləğini əvvəlki məbləğə çatdırması məsləhətdir. Baş vermiş zərər tam zərərdirsə, sığorta təminatı bitir. Sığorta şəhadətnaməsi sığortalının məlumatına əsasən bağlanan bir müqavilə olduğuna görə sığorta dəyərinin sığortalı tərəfindən düzgün olaraq bildirilməsi vacibdir. Bu məlumat həqiqi dəyərdən az və ya çox olarsa əmlakın dəyərindən az məbləğdə olan sığorta və ya əmlakın dəyərindən çox məbləğdə olan sığorta adı verilən iki əhəmiyyətli vəziyyət alınmış olur.\nAzərbaycan Respublikası ərazisində sahibkarlıq fəaliyyəti ilə məşğul olan hüquqi və fiziki şəxslərin əmlakının və üçüncü şəxslər qarşısında mülki məsuliyyətinin yanğından sığortası sahəsində münasibətlər Yanğından icbari sığorta haqqında Qanunla tənzimlənir. Bu Qanunla sığortanın iştirakçıları tərəfindən yerinə yetirilməli olan minimum məcburi tələbləri müəyyən edilir.


FP | Group on OK | Join, read, and chat on OK!\nNews FeedTopics 470Photos 4Videos Participants 262\nHansı bürclərlə yüksələ bilərsiniz? 25a6 Qoç - Xərçəng, Oğlaq Buğa - Şir, Dolça Əkizlər - Qız, Balıq Xərçəng - Əqrəb, Balıq Şir - Buğa, Əqrəb Qız - Əkizlər, Oxatan Tərəzi - Xərçəng, Oğlaq Əqrəb - Şir, Dolça Oxatan -Qız, Balıq Oğlaq - Qoç, Tərəzi Dolça - Qız, Balıq Balıq - Əkizlər, Oxatan\nBürclərin pəriləri Qədim zamanlarda insanları doğulduğu zaman qulağına sehirli sözlər pıçıldayan pərilərin olduğuna inanırdılar. Ola bilər ki, əvvəldən mən inanmıram deyəcəksiniz... Bəlkə də bu yazını oxuyandan sonra deyəcəksiniz ki, bu eyni ilə mənəm ki... QOÇ BÜRCÜNÜN PƏRİSİ PARADISE Qalereyasa yəni Cənnət adlı pərinin maneələri ortadan qaldıran Salamanderlərin (bir dövr kərtənkələ, əjdaha) ruhlarının şahzadəsi olduğuna inanırlar, ona görə bir kərtənkələ şəkili ilə təmsil edilər. Atəş eleme\nBürcün haqqında hər şeyi bilirsən ? 24a6 Qoç O bir idealistdir! Güclü bir "mən" duyğusu vardır. Hər şeyin açıq və dəqiq olmasından xoşlanar. Öz düşüncələrinin doğru olduğuna inanar. Yol göstərəndir, lakin çox səbirsizdir. Qoç bürcü, Zodiakda birincidir. İdarəçi planeti olan Mars, fiziki görünüşünü, eqoist mənfəətlərini, xarakter xüsusiyyətlərini, xarici faktorlara uyğunlaşmalarını və reaksiyalarına ruhi xüsusiyyətləri və davranışlarına təsir edər! Ən diqqətə çarpan duyğusu Həddindən artıq\nBürclər dostlarının gözündə necədir? Qoç : Cürətkar, cəsur,çox qısqanc :), eqoist, romantik, kövrək, meymun iştahlı, pulu yaxşı istifadə edən, vəfalı və çox yaxşı bir dost, hərəkətli, canlı, arzularının arxasınca qaçan, qarşılıqsız eşqlərdə quru sevdalı biri. Buğa: Təmkinli, inadçı, bərəkətli, ayıya dayı deyən :), haqsızlığa gələ bilməyən,ailəsinə əhəmiyyət verən, sənətdən xoşlanan, sevdiyində evinə baharı gətirən, inanılmaz yaxşı bir insan ola bilən, bəzən həddindən artıq geri başlı olan biri\nBürclərin 10 həyat şüarı - ÖZÜNÜZÜ TANIMAYACAQSIZ))) 22a6 Qoç 1. Ən yaxşısı mənimlə mübahisə etməyin. 2. Əvvəl edirəm, sonra düşünürəm. 3. Başqalarının tormoza basdığı yerdə, mən qaza basaram. 4. Əbədi gənc olacağam. 5. Mənim kimi et, onsuz da daha yaxşısını edə bilməyəcəksən. 6. Ən çətini həmsöhbətini sonadək dinləməkdir. 7. İnadkarlıq qüsur deyil. 8. Vəziyyəti nəzarətdə saxlamaq, hissləri idarə etməkdən asandır. 9. Bir qazanda iki Qoçun başı qaynamaz. 10. İlk hücum etmirəm. Vay o gündən\nZodiakın ən gəzəyən və şorgöz kişi bürcləri-Bunlardan uzaq durun! Qoç Əgər qoç sevirsə, qarşısındakı insana həqiqətən aşiq olubsa, onun ağlından xəyanət barədə fikirlər keçə bilməz. İkilik münasibətdə üçüncü şəxsin mövcüdluğu hər zamanmı başa düşülür və şübhə doğurur? Bəzi qoç kişilər xəyanətə göz yummağı bacarır, və sevdiyi insanı təkrar-təkrar bağışlayır. Qoç aşiq olarkən, sevdiyi üçün hər şey edir: ona hədiyyələr bağışlayır, zamanını bütün hissəsini onunla keçirtmək üçün çalışır. Hətta plane\nümumi məlumat 12 Bürc və onların simvolları Elmi əsas Bürc, astronomik olaraq, göy üzündə yerləşən 12 ulduz qrupuna verilən addır. Astronomiyanın tədqiqat obyekti olan bu qrup ulduzları ilə qərb Astrologiyasının heç bir əlaqəsi yoxdur. Qərb Astrologiyası mövsümləri, gün və gecə uzunluqlarının bərabər olduğu günləri və günəş mövqelərini nəzərə alaraq tərtib edilib (Qoç – bahar, Tərəzi – payız, Əqrəb – yay, Oğlaq – qış). Astrologiya, göy cisimləri ilə insanlar arasındakı münasibəti incələyir, a\nBürclər haqqında bilinməyən həqiqətlər 19a6 Qoç bürcü haqqındakı həqiqətlər Enerjili, dostcanlı, lider və insanlarla tez ünsiyyət qurmağı bacaran bu bürcün bilinmiyən xüsusiyyətləri; erkən yaşdan etibarən həyatın yükünü öz çiyinlərinə götürür, erkən yaşda yetkinliyə çatmaq məcburiyyətində qalırlar, ancaq yenə də bir tərəfləri uşaq kimi qalır. Hər zaman ailəni fikirləşən və ailə ilə biryerdə vaxt keçirməyi sevən qoçların, uşaqlıq və yetkinlik illərinə nəzər yetirsəniz onların erkən yaşda həyatı\nKim xəyanətkardır? Kim sadiqdir? bürclərə görə münasibətlər Kişi və sədaqət sözü – bəlkə də bir-birinə qətiyyən "sinonim” olmayacaq qədər uzaq anlayışlardır. Güclü cinsin xəyanəti o qədər alışılmış bir həyat hadisəsidir ki, hətta bunsuz onları təsəvvür etmək belə çətindir. Ən sadiq kişinin də həyatından xəyanət xətti keçib. "Heç xəyanət etmisinizmi?” sualı, yəqin ki, ən qaraqabaq kişinin də gülüşünə səbəb ola bilər. Dünya şərq ölkələrinin poliqamiyaya meyilli olduğunu daim iddia etsə də, "sarı\n㋡ ⇙ ᵀᴴᴱ ᴼ


“AŞPA-da Azərbaycana qarşı birmənalı mövqe yoxdur, amma...”\nPolitoloq Zaur İbrahimli “Cümhuriyət” qəzetinə açıqlamasında xarici KİV-lərdə Azərbaycan əleyhinə başladılan kampaniyanın arxasında bütövlükdə Qərb dövlətlərinin dayandığı barədə fikir yürüdərkən ehtiyatlı olmağı vacib sayıb. Təfərrüatların hələ tam aydın olmadığını diqqətə çatdıran politoloqun sözlərinə görə, hansısa dairələr bu cür təzyiq və təsir metodu seçiblər: “Amma bunu bütövlükdə Qərb ölkələri kimi ifadə etmək doğru olmazdı. Azərbaycan hökuməti bununla bağlı rəsmi cavab verib. Bu cavab kifayət qədər aydın şəkildə, Azərbaycanın mövqeyini ortaya qoyub. Aparıcı Qərb ölkələri - ABŞ, Böyük Britaniya, Fransa, Almaniya, İtaliya Azərbaycanla kifayət qədər sıx əməkdaşlıq edirlər. Azərbaycanın son illər həyata keçirdiyi beynəlxalq nəqliyyat dəhlizləri layihələri, Cənub Qaz Dəhlizi layihəsi bu ölkələr tərəfindən dəstəklənir. Beynəlxalq maliyyə institutları bu layihələrin maliyyələşdirilməsində fəal iştirak edirlər. Eyni zamanda bu ilin fevral ayından Azərbaycanla Avropa İttifaqı arasında strateji tərəfdaşlıq haqqında yeni sazişın imzalanması ilə bağlı danışıqlar başlayıb”.\nAŞPA məsələsinə gəlincə, Zaur İbrahimli Azərbaycanın səsvermə hüququndan məhrum ediləcəyinə inanmadığını deyib: “Azərbaycan AŞPA-nın fəal üzvlərindən biridir və rəsmi Bakı bu müstəvidə hər zaman yeni təşəbbüslərlə çıxış edir. AŞPA-nın məruzəçiləri müntəzəm olaraq Azərbaycana səfərlər edirlər. Son səfər iki ay əvvəl baş tutub. Şübhəsiz ki, AŞPA-da da Azərbaycana yanaşmada birmənalı mövqe yoxdur. Bəzi qruplar hesab edir ki, insan haqları, demokratiya məsələlərində Azərbaycana qarşı daha sərt mövqe tutmaq zəruridir. Digər qruplar düşünürlər ki, bu məsələlərdə əməkdaşlıq, dialoq yolu daha məqsədəuyğundur. AŞPA-da dəfələrlə bu məsələlər müzakirə olunub və ikinci yanaşma üstün gəlib. Düşünürük ki, bu dəfə də istisna olmayacaq”.\n“Bu, ermənilərin arzusudur”\nPolitoloqun sözlərinə görə, ermənilər arzu edirlər ki, Azərbaycan AŞPA müstəvisində zəifləsin: “Bunun üçün əllərindən gələni edirlər. Qarabağ münaqişəsi ilə bağlı AŞPA Azərbaycanın mövqeyini dəstəkləyib və bu, İrəvanda qıcıq doğurur. Bütün lobbi və şantaj cəhdlərinə baxmayaraq, Azərbaycan fəallığını davam etdirib. Əgər AŞPA-da Azərbaycanın səsvermək hüququnun alınması ilə bağlı çağırışlar səslənəcəksə, bu ikili standartın nümayişi olacaq. Hər halda Azərbaycanda Ermənistandakı kimi prezidentliyə namizəd güllələnməyib, parlament gülləbaran edilməyib, dinc nümayişçilərə pulemyotlardan atəş açılmayıb. Azərbaycan heç bir ölkənin torpaqlarını işğal etməyib. AŞPA belə prinsipiallığı ermənilərə münasibətdə göstərməlidir. Ən azı Azərbaycan torpaqlarının 20%-ni işğal etdiyinə görə, dinc sakinləri qətlə yetirdiyinə, Xocalı soyqrımını törətdiyinə görə AŞPA bu illər ərzində səhv olaraq balans siyasətinə üstünlük verib. Ermənistana qarşı daha təsirli tədbirlər görməyib. Bütün bunların müqabilində AŞPA-da Azərbaycana qarşı adekvat olmayan qərarlar veriləcəksə, bu, qurumun özünəgüvəni sarsılacaq. Şübhəsiz ki, Azərbaycan hökuməti də AŞPA-nın tövsiyyələrinə daha diqqətlə yanaşmalı və konstruktiv əməkdaşlığın davam etməsi üçün səy göstərməlidir. AŞPA kifayət qədər effektiv işlədiyimiz bir platformadır və Azərbaycan mövcud imkanlardan daha çox yararlanmaq üçün işini davam etdirməlidir”.\n“Bizi hansı adla oradan çıxaracaqlar?”\nSiyasi analitik Azər Həsrət “Cümhuriyət” qəzetinə açıqlamasında bu təzyiqlərin birbaşa AŞPA ilə bağlı olduğunu düşünmədiyini deyib. Amma o, istisna etməyib ki, Azərbaycanın beynəlxalq imkanlarının əngəllənməsi üçün bəlli mərkəzlər hərəkətə keçiblər: “Bu, davamlı prosesdir və ilk dəfə deyil ki, belə hallar yaşanır. Amma həmin qüvvələr istəklərinə nail ola bilməyəcəklər. Çünki Azərbaycanı AŞPA-dan hansı adla çıxara bilərlər? Azərbaycanla konkret hansısa problemlərin həllini müzakirə etmək istəyirlərsə, biz həmişə müzakirələrə açıq olmuşuq, AŞPA-nın tribunasından da bunu dilə gətirmişik. Ümumiyyətlə, bu hücumları təşkil edən qüvvələr Azərbaycanın möhkəmlənən beynəlxalq mövqelərini sarsıtmaq istəyirlər. Çünki Azərbaycan sabit və dayanıqlı dövlətdir. Belə məqamlar Qərblə yanaşı, Ermənistanı da narahat edən məsələlərdir. Həmin qüvvələr əl-ələ verərək, Azərbaycanda sabitliyi pozmağa cəhd edirlər. Başqa sözlə, təkcə AŞPA-dakı yox, Azərbaycanın bütün beynəlxalq mövqelərinin zəiflədilməsinə çalışılır. Əlbəttə, bu cəhdlər nəticə vermir”.\noxunma: 1153 Tarix: 08-09-2017 21:56